**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 2 Φεβρουαρίου 2024, ημέρα Παρασκευή και ώρα 16.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προεδρεύοντος αυτής, κ. Χαράλαμπου Αθανασίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης «Εθνική Αρχή Κυβερνοασφάλειας και λοιπές διατάξεις» (3η συνεδρίαση).

Στη συνεδρίαση παρέστησαν ο Υπουργός Ψηφιακής Διακυβέρνησης, κ. Δημήτριος Παπαστεργίου, ο Υφυπουργός Ψηφιακής Διακυβέρνησης κ. Κωνσταντίνος Κυρανάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Δερμεντζόπουλος Χρήστος, Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Παπακώστα – Παλιούρα Αικατερίνη (Κατερίνα), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Αχμέτ Ιλχάν, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Μεταξάς Βασίλειος, Τσοκάνης Χρήστος, Κομνηνάκα Μαρία, Συντυχάκης Εμμανουήλ, Σαράκης Παύλος, Χήτας Κωνσταντίνος, Ηλιόπουλος Αθανάσιος (Νάσος), Φωτίου Θεανώ, Δημητροκάλλης Ιωάννης, Κόντης Ιωάννης, Αποστολάκης Γεώργιος, Ρούντας Γεώργιος και Καραγεωργοπούλου Ελένη.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Καλησπέρα σας. Ξεκινά η συζήτηση της 3ης συνεδρίασης του νομοσχεδίου του Υπουργείου Ψηφιακής Διακυβέρνησης «Εθνική Αρχή Κυβερνοασφάλειας και λοιπές διατάξεις». Είναι η τρίτη συνεδρίαση, όπου θα γίνει η κατ΄ άρθρον επεξεργασία του σχεδίου νόμου. Πριν, όμως, προχωρήσουμε στη συζήτηση επί των άρθρων, καλούνται οι Εισηγητές και οι Ειδικοί Αγορητές, να ψηφίσουν επί της αρχής του νομοσχεδίου.

Ο Εισηγητής της Πλειοψηφίας κ. Φίλιππος Φόρτωμας.

**ΦΙΛΙΠΠΟΣ ΦΟΡΤΩΜΑΣ(Εισηγητής της Πλειοψηφίας):** Ναι

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Ο Εισηγητής της Μειοψηφίας κ. Γεώργιος Καραμέρος.

**ΓΕΩΡΓΙΟΣ ΚΑΡΑΜΕΡΟΣ(Εισηγητής της Μειοψηφίας):** Επιφυλασσόμαστε για την Ολομέλεια, κύριε Πρόεδρε.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Ο Ειδικός Αγορητής της κοινοβουλευτικής ομάδας του ΠΑΣΟΚ-Κίνημα Αλλαγής, κύριος Ιλχάν Αχμέτ.

**ΙΛΧΑΝ ΑΧΜΕΤ (Ειδικός Αγορητής της Κ.Ο. «ΠΑΣΟΚ-Κίνημα Αλλαγής»)**: Επιφυλασσόμαστε για την Ολομέλεια.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής): Ο** Ειδικός Αγορητής του Κομμουνιστικού Κόμματος Ελλάδος κ. Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδος»):** Όχι, κύριε Πρόεδρε.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):**  Ο Ειδικός Αγορητής της Κοινοβουλευτικής Ομάδας «Ελληνική Λύση – Κυριάκος Βελόπουλος» κύριος Παύλος Σαράκης. Θα περιμένουμε τον κ. Σαράκη.

Η Ειδική Αγορήτρια της Κοινοβουλευτικής Ομάδας «Νέα Αριστερά» κυρία Θεανώ Φωτίου. Αναμένεται.

Ο Ειδικός Αγορητής της Κοινοβουλευτικής Ομάδας «Σπαρτιάτες», κ. Γιάννης Κόντης.

**ΓΙΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»)**: Επιφυλασσόμαστε, κύριε Πρόεδρε για την Ολομέλεια.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Ο Ειδικός Αγορητής της Κοινοβουλευτικής Ομάδας «Δημοκρατικό Πατριωτικό Κίνημα Νίκη» κύριος Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «Δημοκρατικό Πατριωτική Κίνημα Νίκη»):** Όχι.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής): Η** Ειδική Αγορήτρια της Κοινοβουλευτικής Ομάδας «Πλεύση Ελευθερίας - Ζωή Κωνσταντοπούλου» κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ ( Ειδική Αγορήτρια της Κοινοβουλευτικής Ομάδας «Πλεύση Ελευθερίας - Ζωή Κωνσταντοπούλου»)**: Επιφύλαξη.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Συνεπώς, το σχέδιο νόμου του Υπουργείου Ψηφιακής Διακυβέρνησης με τίτλο «Εθνική Αρχή Κυβερνοασφάλειας και λοιπές διατάξεις» γίνεται δεκτό επί της αρχής κατά πλειοψηφία.

Κυρίες και κύριοι συνάδελφοι, ερχόμαστε στη συζήτηση επί των άρθρων. Θα δώσω το λόγο στους Εισηγητές. Υπάρχει κάποιο πρόβλημα με τον Εισηγητή της Κοινοβουλευτικής Ομάδας του ΚΚΕ τον κ. Μανώλη Συντυχάκη, ο οποίος έχει μια υποχρέωση. Με την ανοχή σας και την άδεια, θα του δώσουμε πρώτο το λόγο. Ελάτε κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗ (Ειδικός Αγορητής της Κ.Ο. Κομμουνιστικό Κόμμα Ελλάδας):** Κυρίες και κύριοι, η Εθνική Αρχή Κυβερνοασφάλειας, υπήρχε, με την έννοια ότι, ως τέτοια, είχε οριστεί το 2019 με το νόμο 4635. Η Γενική Διεύθυνση Κυβερνοασφάλειας του Υπουργείου Ψηφιακής Διακυβέρνησης, οι αρμοδιότητες της οποίας τώρα, περνούν στο αυτοτελές Νομικό Πρόσωπο.

Τώρα, συστήνεται ως ξεχωριστό, διακριτό Νομικό Πρόσωπο Δημοσίου Δικαίου, που θα ανήκει στην Κεντρική Κυβέρνηση και θα εποπτεύεται από τον Υπουργό Ψηφιακής Διακυβέρνησης και θα χαράσσει την πολιτική Κυβερνοασφάλειας, τη διαμόρφωση της εθνικής στρατηγικής Κυβερνοασφάλειας, την κατάρτιση του εθνικού σχεδίου έκτακτης ανάγκης και εθνικού σχεδίου αντιμετώπισης περιστατικών και κρίσεων στον κυβερνοχώρο και πολλά άλλα, τα οποία, φυσικά, εντάσσονται σε μια συγκεκριμένη οργανωτική δομή, αυτό που εμείς λέμε, αστικού επιτελικού κράτους, με τις επιδιώξεις του οποίου, όχι απλά διαφωνούμε, αλλά μας χωρίζει άβυσσος. Ένα κράτος, δηλαδή, που αντιλαμβάνεται τον λαό ως εχθρό, υπηρετώντας συγκεκριμένα συμφέροντα της αστικής τάξης.

Δηλαδή, εδώ μιλάμε για μία Εθνική Αρχή Κυβερνοασφάλειας, με πολύ αυξημένες πλέον αρμοδιότητες. Δεν μιλάμε για κάποια Νομοθετική Αρχή, αλλά για μία Αρχή με εκτελεστικό ρόλο, ως εκτελεστικός επιχειρησιακός βραχίονας. Αναλαμβάνει τη χάραξη ενιαίας πολιτικής Κυβερνοασφάλειας και φυσικά, υπάγεται στο Υπουργείο και στην Επιτροπή Συντονισμού για θέματα Κυβερνοασφάλειας, που πρόκειται για ένα πάρα πολύ σφιχτό κρατικό όργανο, που συγκροτήθηκε το 2022 με το νομοσχέδιο για την Εθνική Υπηρεσία Πληροφοριών. Και όλα αυτά, στο φόντο, βέβαια, των σκανδάλων των υποκλοπών. Δηλαδή, αναλαμβάνει πολύ πιο διευρυμένες αρμοδιότητες και με δεδομένο, ότι πρόκειται για έναν πολύ κρίσιμο τομέα και στο επίπεδο της Ευρωπαϊκής Ένωσης.

Βέβαια, να θυμίσουμε εδώ, ότι όλα τα υπόλοιπα κόμματα, είχαν συμφωνήσει και με όλες τις Συμβάσεις και τις Οδηγίες που είχαν ψηφιστεί στο Ευρωπαϊκό Κοινοβούλιο και ενσωματώθηκαν στη χώρα μας. Δηλαδή, για να το κάνω τώρα πιο λιανά, με τους διασταλτικούς ορισμούς που έχει θέσει η Ευρωπαϊκή Ένωση για το τι είναι κυβερνοεπίθεση ή τι είναι οι επιχειρήσεις παραπληροφόρησης, μπορεί, για παράδειγμα, μία καμπάνια ενός φορέα, ενός κόμματος, με πολιτικό περιεχόμενο, να θεωρηθεί ως παραπληροφόρηση, δηλαδή, ως κυβερνοαπειλή. Δυνητικά, δηλαδή, μπορεί να προκύψουν και τέτοιες πλευρές, που μπορεί φυσικά εσείς να μην τις εννοείτε, ο καθένας σε ατομικό, προσωπικό επίπεδο, αλλά μπορούν να συμβούν και μπορεί να τεθούν σε απαγόρευση.

Το Κομμουνιστικό Κόμμα Ελλάδας καταψηφίζει αυτό το Νομικό Πρόσωπο, με κριτήριο τη λειτουργία και τον ρόλο που έρχεται να διαδραματίσει. Χθες, κάναμε μια πολύ εκτενή αναφορά στο περιεχόμενο του σχεδίου νόμου και στις πραγματικές στοχεύσεις του πρώτου μέρους για την Εθνική Αρχή Κυβερνοασφάλειας.

Επιπροσθέτως, όμως, να πω, ότι οι διατάξεις του σχεδίου νόμου για την οργάνωση συστήματος διακυβέρνησης, σχετικά με την κυβερνοασφάλεια, καθώς και η οργάνωση και σύσταση Εθνικής Αρχής, βασίζονται, όπως σας είπα προηγουμένως, σε Οδηγίες της Ευρωπαϊκής Ένωσης, υπηρετεί συγκεκριμένες κατευθύνσεις αυτής και κυρίως, τη νέα Οδηγία για την κυβερνοασφάλεια, TH NIS2, η οποία, στην αιτιολογική έκθεση του σχεδίου νόμου, επιβεβαιώνει αυτό που εμείς λέμε, ότι θα αυξήσει κατακόρυφα τις απαιτήσεις συμμόρφωσης για τη χώρα, καθώς και τον αριθμό των εποπτευόμενων φορέων και των υποχρεώσεων τους, την πράξη για την κυβερνοανθεκτικότητα, η οποία είναι σε φάση τροποποίησης με επικαιροποίηση των ενιαίων απαιτήσεων των κρατών- μελών.

 Πυλώνας τους είναι η διασφάλιση της ανταγωνιστικότητας και της κερδοφορίας των επιχειρηματικών ομίλων. Ο στόχος αυτός είναι άμεσα συνυφασμένος με τη στρατηγική της Ευρωπαϊκής Ένωσης για την ελεύθερη αγορά, ελεύθερη κίνηση κεφαλαίων στα πλαίσια αποτελεσματικότερης εφαρμογής της Συνθήκης του Μάαστριχτ - αν την θυμάστε - για την προστασία του τραπεζικού και επιχειρηματικού απορρήτου, των φορολογικών παραδείσων και των off shore εταιρειών, την ελεύθερη εξαγωγή - εισαγωγή κεφαλαίων και κατά συνέπεια το κεφαλαιοκρατικό τρόπο λειτουργίας της οικονομίας.

Αυτή τη στρατηγική υπηρετεί η Εθνική Αρχή Κυβερνοασφάλειας ως ενιαίο κέντρο επαφής στα πλαίσια της διασυνοριακής συνεργασίας των αρχών Κυβερνοασφάλειας των κρατών μελών της Ευρωπαϊκής Ένωσης. Το ίδιο υπηρετεί φυσικά και η υφιστάμενη διεύθυνση κυβερνοάμυνας του Υπουργείου Άμυνας στο πλαίσιο προστασίας των συμφερόντων του ΝΑΤΟ. Γι’ αυτό και στην Αιτιολογική Έκθεση γίνεται ευθεία επίκληση σε ζητήματα γεωπολιτικής σημασίας στις στοχεύσεις της Ευρωπαϊκής Ένωσης για την προστασία της εφοδιαστικής αλυσίδας και των συνεπειών της ξένης ιδιοκτησίας και ελέγχου.

Όπως είπαμε στη χθεσινή συνεδρίαση ο λεγόμενος κυβερνοχώρος έχει εξελιχθεί σε ένα πεδίο σφοδρών ενδοϊμπεριαλιστικών συγκρούσεων και ενδοαστικών ανταγωνισμών και η ελληνική αστική τάξη παίζει με αυτούς τους ανταγωνισμούς. Θέλει να συμμετέχει, θέλει να πάρει μέρος σε μια προσπάθεια να εξασφαλίσει μέρος από τη μοιρασιά που όμως αυτή η μοιρασιά δεν πρόκειται ποτέ να πάει στις τσέπες των εργαζομένων, των εργατοϋπαλλήλων, των φτωχών αγροτών, των αυτοαπασχολούμενων.

Κατά συνέπεια, η όποια αναφορά στην Κυβερνοασφάλεια για την προστασία των χρηστών του διαδικτύου γενικά, κατά την άποψή μας, είναι υποκριτική ή τουλάχιστον δεν αφορά τα συμφέροντα και την προστασία των δεδομένων προσωπικού χαρακτήρα του λαού. Αντίθετα, ο πραγματικός αντίπαλος του λαού είναι η διαδικτυακή του παρακολούθηση από μονοπώλια, κυβερνήσεις, μυστικές υπηρεσίες και άλλους μηχανισμούς ιμπεριαλιστικών κέντρων.

Να αναφερθώ στις λοιπές ρυθμίσεις ψηφιακής διακυβέρνησης του δευτέρου μέρους. Κυρίως για τα άρθρα 28 και 29 για την ψηφιοποίηση αρχείων υποθηκοφυλακείων, καθώς και του Νομικού Προσώπου Δημοσίου Δικαίου «Ελληνικό Κτηματολόγιο». Κατά την άποψή μας, εντάσσονται αυτές οι ρυθμίσεις στις αλλαγές που έχει προαναγγείλει η Κυβέρνηση στο χώρο της δικαιοσύνης, με κεντρικό στόχο την επιτάχυνση και ψηφιοποίηση διαδικασιών και αρχείων. Ή μπορεί να είναι και ο προάγγελος του νέου νομοσχεδίου που θα κατατεθεί στη Βουλή για τον οδικό χάρτη στον χώρο της δικαιοσύνης.

Οι ρυθμίσεις προβλέπουν, επίσης, διαδικασίες διευκόλυνσης για την επιτάχυνση και την εμπορία αγοραπωλησία γης ιδιοκτησίας, καθώς και τη συγκέντρωση γης και ιδιοκτησίας και μεταφοράς του προσωπικού από υποθηκοφυλακεία σε κτηματολογικά γραφεία. Πρόκειται για μεταρρυθμίσεις που έρχονται, κατά την άποψή μας, να εξυπηρετήσουν τις μεγάλες επιχειρήσεις, να διευκολυνθεί η γρήγορη αδειοδότηση μεγάλων επενδύσεων, πράγμα που φαίνεται και από το γεγονός πως συνιστούν σταθερή απαίτηση του κεφαλαίου και μάλιστα διά στόματος βασικών εκπροσώπων του, όπως ο Σύνδεσμος Ελλήνων Βιομηχάνων. Αποτελούν όρο που θέτουν οι οίκοι αξιολόγησης για την επενδυτική βαθμίδα, αλλά και η Ευρωπαϊκή Ένωση για την εκροή χρημάτων του Ταμείου Ανάκαμψης. Το ψηφιακό κτηματολόγιο που χαρτογραφεί την ιδιοκτησία σε όλη τη χώρα προφανώς θα δώσει ώθηση στους χιλιάδες πλειστηριασμούς από τις τράπεζες και στην αξιοποίηση ακινήτων από επενδυτές του Real Estate.

Βέβαια, το σχέδιο νόμου δεν αναφέρεται πως θα εξασφαλιστούν οι προϋποθέσεις ασφάλειας των εγγράφων. Η φύλαξη τους, η απώλειά τους κ.λπ., αλλά και οι όποιες εργασιακές μεταβολές και συνθήκες εργασίας του αναγκαίου γι’ αυτό κρατικού προσωπικού. Επιπρόσθετα, η ψηφιοποίηση αποτελεί και για τις εταιρείες ευκαιρία για απαλλαγή των εργαζομένων από γραφειοκρατία και εντατικοποίηση της εργασίας τους, αφού δεν θα χάνουν χρόνο περιμένοντας σε μια ουρά.

Σε απλή μετάφραση, το νομοσχέδιο συμβάλλει στις συγκεκριμένες διατάξεις που αναφέρουμε. Επίσης, συμβάλλει στην ταχύτερη και ψηφιακή δικαιοσύνη για τους λίγους σε βάρος των λαϊκών αναγκών και των ίδιων των εργαζομένων στο χώρο.

Ηλεκτρονική έκδοση οικοδομικών αδειών, ηλεκτρονική ταυτότητα κτιρίου, το Κτηματολόγιο, η ψηφιοποίηση των Υποθηκοφυλακείων και των αρχείων των Πολεοδομιών. Όλα αυτά είναι έργα του Ταμείου Ανάκαμψης, δεν κάνουν φθηνότερη και πιο ασφαλή τη λαϊκή στέγη, δεν κάνουν πιο εύκολη τη ζωή μας. Αντιθέτως, υπό άλλες συνθήκες βέβαια, η ψηφιοποίηση, η νέα τεχνολογία, όλες αυτές οι επιστημονικές ανακαλύψεις, βεβαίως θα μπορούσαν να είχαν τεθεί στην υπηρεσία του λαού, αλλά κάτω από μια άλλη πολιτική, οικονομική εξουσία, όπου φυσικά δεν θα κυριαρχούν οι μονοπωλιακοί όμιλοι. Και όπου το βασικό κριτήριο θα είναι η υπηρεσία αυτών των τεχνολογικών ανακαλύψεων και μέσων, στην υπηρεσία των λαϊκών αναγκών.

Δύο επιπλέον ζητήματα -και να κλείσω με αυτό- προς τον Υπουργό.

Κύριε Υπουργέ, το πρόβλημα του υπολογισμού του εφάπαξ, για τους υπαλλήλους που μεταφέρονται από τα παλιά ιδιωτικά Υποθηκοφυλακεία στο Κτηματολόγιο. Θεωρείται ότι άλλαξαν εργοδότη και ενώ γενικά όλα τα άλλα –μισθολογικά, βαθμολογικά κλιμάκια και λοιπά - έχουν λυθεί, δεν έχει αντιμετωπιστεί το ζήτημα του υπολογισμού της αποζημίωσης απόλυσης εφάπαξ. Οπότε το διάστημα που εργάζονταν στα ιδιωτικά άμισθα Υποθηκοφυλακεία δεν συμπεριλαμβάνεται στον υπολογισμό, με αποτέλεσμα να παίρνουν μικρότερο ποσό εφάπαξ. Δεν έχει γίνει κάτι μέχρι σήμερα. Και, προφανώς, το ζήτημα, που θέτουν και οι ίδιοι οι εργαζόμενοι, είναι τι θα γίνει, προκειμένου να λυθεί αυτό το ζήτημα. Προφανώς θα μπορούσε να έρθει και στον Κοινοβουλευτικό Έλεγχο. Επί τη ευκαιρία, όμως, μιας και συζητάμε ακριβώς αυτά τα ζητήματα, καλό είναι να δοθούν απαντήσεις.

Δεύτερο ζήτημα. Με το ν.4512/2018 συστάθηκε ο ενιαίος φορέας Εθνικό Κτηματολόγιο, με την ενσωμάτωση της ανώνυμης εταιρείας Εθνικό Κτηματολόγιο και Χαρτογράφησης και των έμμισθων και άμισθων Υποθηκοφυλακείων, ενώ η στελέχωσή του καλύφθηκε από τους εργαζόμενους των ενσωματωμένων φορέων. Η τεχνογνωσία που έχει αποκτηθεί και η εμπειρία των εργαζομένων αναγνωρίστηκε. Αναγνωρίστηκε και η προηγούμενη προϋπηρεσία τους, όμως μόνο προς τη βαθμολογική και μισθολογική τους κατάταξη στις νέες θέσεις και όχι για κάθε νόμιμη συνέπεια, όπως την αποζημίωση απόλυσης λόγω συνταξιοδότησης.

Έτσι, λοιπόν, εξακολουθεί να είναι σε εκκρεμότητα η νομοθετική ρύθμιση για ένα απλό και προφανές εργασιακό ζήτημα. Η προϋπηρεσία των εργαζομένων του νομικού προσώπου Ελληνικό Κτηματολόγιο, σε όλους τους προγενέστερους φορείς που ενσωματώθηκαν στο νομικό πρόσωπο δημοσίου δικαίου, πρέπει να υπολογίζεται για κάθε νόμιμη συνέπεια, ώστε να καλύπτεται και η περίπτωση της αποζημίωσης απόλυσης λόγω συνταξιοδότησης. Αυτή τη στιγμή, στο θέμα της αποζημίωσης λόγω συνταξιοδότησης, αντιμετωπίζονται σαν να αρχίζει η προϋπηρεσία τους από το χρόνο που εντάχθηκαν στο νομικό πρόσωπο ενώ στην πραγματικότητα δεν έχουν αλλάξει εργασία. Σε πολλές περιπτώσεις, μάλιστα, για τους εργαζόμενους του ΕΚΧΑ και του Κτηματολογίου, απλώς ο φορέας άλλαξε όνομα και νομική μορφή.

Λοιπόν, για αυτά τα δύο σοβαρά εργασιακά ζητήματα ζητούνται απαντήσεις από τους ίδιους τους εργαζόμενους. Και νομίζω είναι ευκαιρία, μιας και συζητάμε, σήμερα, εδώ, αυτά τα ζητήματα, να δοθούν αυτές οι απαντήσεις ή στην Ολομέλεια και να λυθούν αυτά τα χρόνια προβλήματα.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Πριν προχωρήσουμε ήθελα να ρωτήσω την κυρία Φωτίου ποια είναι η ψήφος σας επί της αρχής του νομοσχεδίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»:** Επιφύλαξη, κύριε Πρόεδρε.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Επιφύλαξη, μάλιστα.

Και ο κ. Σαράκης, παρακαλώ.

**ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «Ελληνική Λύση-ΚΥΡΙΑΚΟΣ ΒΕΛΟΠΟΥΛΟΣ»):** Με επιφύλαξη, κύριε Πρόεδρε.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Επιφύλαξη, ωραία.

Κύριε Υπουργέ, έχετε το λόγο. Ορίστε.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Κυρίες και κύριοι βουλευτές, καταρχάς ήταν απολύτως κατανοητό το αίτημα του κυρίου Συντυχάκη και εγώ στην επαρχία ζω και καταλαβαίνω τι σημαίνει το να πρέπει να μετακινηθείς. Σήμερα τι συζητάμε; Συζητάμε για ένα θέμα το οποίο έχει πάρα πολύ ενδιαφέρον και δεν ξεκινάει τώρα. Η «Εθνική Αρχή Κυβερνοασφάλειας» - έτσι λεγόταν από το 2018 - δημιουργήθηκε ακριβώς για να αντιμετωπίσει τα προβλήματα τα οποία προέκυψαν και προκύπτουν σε έναν κόσμο, ο οποίος διασυνδέεται όλο και περισσότερο. Σε έναν κόσμο ο οποίος πλέον ψηφιοποιείται και θα πρέπει προφανώς να το δούμε ως τέτοιο και να δούμε πώς μπορούμε όλο και περισσότερο να παίρνουμε μέτρα προκειμένου να είμαστε ασφαλείς, εμείς, τα συστήματά μας και οι πολίτες.

Άρα ως προς το αν τελικά δημιουργείται θέμα με το ότι ονομάζεται «Αρχή», θα πω ότι από το 2018 «Αρχή» ονομάζεται και δεν υπήρξε κανένα ιδιαίτερο ζήτημα, όποιο πρόβλημα παρανόησης σε σχέση με αυτό.

Να δούμε λίγο όμως για ποιόν λόγο δεν γίνεται «Αρχή»; Γιατί ένα από τα ζητήματα τα οποία τέθηκαν σήμερα στην κουβέντα και ‘χθες είναι μήπως τελικά είναι μια καλή πρακτική να γίνει μια ανεξάρτητη αρχή για διάφορους λόγους, οι οποίοι τέθηκαν από τους φορείς και όσους προηγήθηκαν; Θα σας πω, λοιπόν, ότι σύμφωνα με τα ευρωπαϊκά δεδομένα δεν είναι μια καλή πρακτική το να δημιουργηθεί μια νέα ανεξάρτητη αρχή γι’ αυτό. Για ποιο λόγο; Ότι, πρώτον, αυτός ο φορέας δεν προστατεύει κάποιο θεμελιώδες δικαίωμα. Οι υπόλοιπες αρχές στη χώρα όντως προστατεύουν η καθεμιά ανάλογα με το αντικείμενό της κάποια συγκεκριμένα τέτοια θεμελιώδη δικαιώματα.

Επίσης, δεν ρυθμίζει κάποια αγορά η συγκεκριμένη Εθνική Αρχή Κυβερνοασφάλειας, όπως για παράδειγμα κάνει η Εθνική Επιτροπή Τηλεπικοινωνιών και Ταχυδρομείων. Στην ουσία ειπώθηκε και από τον κ. Συντυχάκη νωρίτερα ότι είναι μια επιχειρησιακή δομή. Η «Εθνική Αρχή Κυβερνοασφάλειας», αυτό το οποίο πρέπει να κάνει είναι να συγκεντρώσει τους κινδύνους, να εποπτεύσει, να συμβουλεύσει και όταν πρέπει πλέον, να δώσει κατευθύνσεις και να επέμβει.

Και μιλάμε για να μη δημιουργούμε διάφορες στρεβλές εικόνες για έλεγχο και ασφάλεια συστημάτων. Οι κυβερνοεπιθέσεις δεν έχουν να κάνουν με τα προσωπικά δεδομένα, παρά μόνο αν αυτά διαρρεύσουν λόγω προβλημάτων στα συστήματα. Δεν έχουν να κάνουν με παραπληροφόρηση. Εδώ πέρα πιθανώς υπάρχει μία σύγχυση για το νέο νομοσχέδιο το οποίο θα έρθει στη Βουλή για τις «Ψηφιακές Υπηρεσίες». Έχει να κάνει, λοιπόν, με την ασφάλεια των συστημάτων και προφανώς των ανθρώπων σε σχέση με τα δεδομένα τους πίσω από αυτά.

Για ποιο λόγο, λοιπόν, δημιουργούμε αυτό το ξεχωριστό νομικό πρόσωπο δημοσίου δικαίου; Διότι πλέον, λόγω της ψηφιοποίησης, λόγω των καινούργιων δεδομένων στον καινούργιο ψηφιακό κόσμο πρέπει να είμαστε ακόμα πιο ασφαλείς και αυτό το οποίο έκανε με απόλυτη επιτυχία από το 2018 η Διεύθυνση αρχικά, η Γενική Διεύθυνση, στη συνέχεια, του Υπουργείου μας, η «Εθνική Αρχή Κυβερνοασφάλειας», πλέον πάμε να το κάνουμε ακόμα πιο ευέλικτο.

Για ποιο λόγο επιλέξαμε αυτό το σχήμα; Για ποιο λόγο, λοιπόν, είναι ένα σχήμα, ένα νομικό πρόσωπο δημοσίου δικαίου με έναν διοικητή και δυο υποδιοικητές χωρίς Δ.Σ.; Ακριβώς γιατί όπως ειπώθηκε και από τον κύριο Γιαννόπουλο νωρίτερα, θέλουμε ένα σχήμα το οποίο θα είναι ευέλικτο και θα μπορεί να επέμβει γρήγορα προκειμένου να δώσει λύσεις και αυτό ακριβώς νομίζω πως μπορούμε πραγματικά να το διασφαλίσουμε. Γιατί ο τεχνολογικός φορέας; Γιατί αλλοίμονο αν δεν είναι μια «Εθνική Αρχή Κυβερνοασφάλειας», τεχνολογικός φορέας με ότι αυτό συνεπάγεται σε σχέση με την ευελιξία που πρέπει να έχει.

Ποιες είναι αυτές οι νέες προκλήσεις αλήθεια; Δηλαδή μήπως ήταν απλά η πρόθεση μιας Κυβέρνησης να φτιάξει ακόμη ένα νομικό πρόσωπο για να «τακτοποιήσει» τους δικούς της; Σε καμία περίπτωση.

Ειπώθηκε επίσης πολλαπλώς στην κουβέντα που ξεκίνησε από ‘χθες ότι το 2018 ξεκινήσαμε με άλλα δεδομένα με την Ευρωπαϊκή Οδηγία «NIS1»και πλέον έρχεται τον Οκτώβρη του 2024 η Ευρωπαϊκή Οδηγία «NIS2», να διευρύνει αυτή την ομπρέλα προστασίας, στους φορείς, σε περίπου 2.000 φορείς από 70 που είναι σήμερα. Να καλύπτουμε μόνο κρίσιμες υποδομές; Πλέον με την Ευρωπαϊκή Οδηγία «NIS2», πάμε σε όλο το δημόσιο τομέα, αλλά και πάμε και σε άλλες κρίσιμες ειδικές υποδομές, όπως είναι η διατροφική αλυσίδα, οι βιομηχανίες παραγωγής χημικών, οι μεταφορές, ταχυμεταφορές και πολλά άλλα.

Μπορεί, λοιπόν, μια Γενική Διεύθυνση, όσο φιλότιμη κι αν είναι πού είναι, να τα καλύψει όλα αυτά; Η απάντηση είναι όχι. Πρέπει να φτιάξουμε, λοιπόν, έναν τέτοιο φορέα, ο οποίος θα έρθει, να καλύψει τις αυξημένες απαιτήσεις. Απαιτήσεις, οι οποίες υπολογίστηκε ότι για το 2023 παγκοσμίως οι επιθέσεις και τα όσα αυτές προκάλεσαν, δημιούργησαν ένα επιπλέον κόστος περίπου 10 τρισεκατομμύρια ευρώ παγκοσμίως. Αναλογικά μπορούμε να δούμε τι αυτό σημαίνει για τη χώρα.

Άρα, λοιπόν, είναι τέτοιο το εύρος πλέον των υποχρεώσεων που πρέπει ένα ξεχωριστό νομικό πρόσωπο να έρθει και να τα καλύψει.

Τι άλλο είναι πάρα πολύ σημαντικό και ειπώθηκε και από τους φορείς νωρίτερα; Ότι δεν αρκεί απλά να μπει ένας φορέας, ο οποίος θα συμβουλεύει. Θα πρέπει να είναι εκεί, επίσης, προκειμένου να πιστοποιήσει φορείς, οι οποίοι θα έρθουν να βοηθήσουν όλο αυτό το οικοσύστημα, να είναι πιο ασφαλές και δημιουργείται καινούργιο οικοσύστημα τελείως πλέον στην αγορά με την Κυβερνοασφάλεια προκειμένου να δοθούν οι εντολές και αυτές βέβαια πλέον να αποτυπωθούν σε έργα, διαδικασίες και συστήματα τα οποία θα μπουν στο δημόσιο και τον ιδιωτικό τομέα και γι’ αυτό και είναι πάρα πολύ σημαντικό αυτός ο φορέας να έχει την ευελιξία, το χρόνο, αλλά και τη γνώση προφανώς για να έρθει και να πιστοποιήσει τους φορείς και μάλιστα μόλις ‘χθες η «Ευρωπαϊκή Επιτροπή Πιστοποίησης» έβαλε το πρώτο σύστημα πιστοποίησης για την Κυβερνοασφάλεια.

Τι άλλο είναι πολύ σημαντικό; Να δούμε λίγο σήμερα πώς γινόταν ο έλεγχος της Κυβερνοασφάλειας; Στην ουσία είχαμε 4 διαφορετικούς φορείς, οι οποίοι σήμερα προσπαθούσαν ο καθένας για το κομμάτι του να ρυθμίσει, εποπτεύσει, συμβουλεύσει και επέμβει, όποτε είχαμε τέτοια ζητήματα. Είχαμε την Εθνική Αρχή Κυβερνοασφάλειας ως μια Γενική Διεύθυνση του Υπουργείου, είχαμε το ΓΕΕΘΑ, το οποίο ασχολούταν με την Κυβερνοάμυνα, αλλά είχε και την ομάδα κρούσης - εντός και εκτός εισαγωγικών – όταν, πλέον, έπρεπε κάποιος να επέμβει, είχαμε την ΕΥΠ, η οποία είχε ένα πιο στενό τομέα που αφορούσε στην προεδρία και στα Υπουργεία και θα μείνει, προφανώς, σε αυτά και είχαμε, βέβαια, και το Σώμα Δίωξης Ηλεκτρονικού Εγκλήματος, όταν, πλέον, πηγαίναμε σε άλλου τύπου αδικήματα.

Τι πάμε τώρα να κάνουμε; Πάμε να συνενώσουμε αυτούς τους κύκλους, οι οποίοι εκ των πραγμάτων δε μπορούσαν να πατήσουν καλά ο ένας πάνω στον άλλον. Πάμε να φτιάξουμε, λοιπόν, αυτό το νομικό πρόσωπο, το οποίο σε καμία περίπτωση δε θα απαιτεί να αναφέρονται σε αυτό οι Αρχές. Κακώς δόθηκε αυτή η εντύπωση. Πουθενά δεν αναφέρεται και στο νομοσχέδιο ότι μιλάμε για αποκλειστικές αρμοδιότητες. Το λέω αυτό σε σχέση και με τα όσα ειπώθηκαν από την ΑΔΑΕ. Χαρά μας θα είναι να συνεργαστούμε με όλους τους φορείς, ακριβώς, όπως το κάναμε και στη φάση της διαβούλευσης, προκειμένου να φτιάξουμε ένα φορέα, ο οποίος θα είναι γρήγορος, λειτουργικός και σε καμία περίπτωση δε θα «καπελώνει» Ανεξάρτητες Αρχές.

Πως φτιάχνουμε, λοιπόν, αυτόν τον φορέα; Έγινε κουβέντα για τα προσόντα, για το προσοντολόγιο του Διοικητή και έγινε και κουβέντα για τα προσόντα ή προσοντολόγιο των Υποδιοικητών. Να ξεκαθαρίσουμε κάτι. Σε καμία περίπτωση δε θέλουμε να «φωτογραφίσουμε» κανέναν. Το είπε και ο κ. Γκρίτζαλης, ο οποίος έθεσε και το ζήτημα των προσόντων ότι σήμερα στην Ελλάδα δεν υπάρχει κανένα πτυχίο για την Κυβερνοασφάλεια. Υπάρχουν μόνο 2 μεταπτυχιακά για την Κυβερνοασφάλεια. Αν, λοιπόν, βάλουμε μόνο μεταπτυχιακό για την Κυβερνοασφάλεια, θα περιορίσουμε πάρα πολύ και πιθανώς να μη βρούμε. Αυτό το οποίο, όμως, μπορούμε να κάνουμε σε συνεννόηση, είναι να ζητήσουμε μεταπτυχιακό για ένα πιο διευρυμένο κομμάτι πληροφορικής/προσωπικών δεδομένων, έτσι ώστε, τουλάχιστον, με τα αντικειμενικά προβλήματα που αντιλαμβάνεστε όλοι πως υπάρχουν στο να στελεχώσεις έναν τέτοιο φορέα, να βρούμε ανθρώπους να το κάνουν. Δεν υπάρχει τίποτα άλλο πίσω από αυτό.

Για το δε θέμα της λογοδοσίας μιλάμε για ένα νομικό πρόσωπο, το οποίο υπάγεται στο Υπουργείο μας, ελέγχεται από τον Υπουργό, άρα, δε θεωρώ από την ώρα που δεν ασχολείται με επικοινωνίες - όπως νωρίτερα ειπώθηκε - ότι υπάρχει τέτοιο ζήτημα και θα πρέπει να το φοβηθούμε. Επίσης, στο DNA του φορέα αυτού θα πρέπει να είναι η εξωστρέφεια, γιατί εξωστρέφεια θέλεις για να εποπτεύσεις 2.000 φορείς πολλοί από τους οποίους είναι ιδιωτικοί. Εξωστρέφεια θέλει και, προφανώς, εμπλοκή με τον Ιδιωτικό Τομέα για τα ευρωπαϊκά προγράμματα που και σήμερα η Εθνική Αρχή Κυβερνοασφάλειας τρέχει με πανεπιστήμια της Ευρώπης, αλλά και εταιρείες, όμως και εταιρείες ιδιωτικές είναι αυτές, οι οποίες έρχονται να υλοποιήσουν όλο αυτό το έργο σε επίπεδο εξοπλισμού που θέλει η Αρχή αυτή, προκειμένου να στήσει συστήματα και να βοηθήσει από εκεί και πέρα όλη την «ομπρέλα» και το οικοσύστημα που βρίσκεται κάτω από αυτό.

Θεωρώ, λοιπόν, πως, όντως, το νομοσχέδιο για την Κυβερνοασφάλεια μαζί με το νομοσχέδιο που θα έρθει στο αμέσως επόμενο διάστημα για το DSA – το Digital Service Act - την πράξη γύρω από τις ψηφιακές υπηρεσίες, έρχονται να κάνουν τους πολίτες να νιώθουν πολύ πιο ασφαλείς για την περιήγησή τους στο διαδίκτυο και, βέβαια, να δώσουν και τη δυνατότητα οτιδήποτε συμβεί να είμαστε πολύ πιο άμεσοι και στοχευμένοι σε αυτό.

Δεν πάμε, λοιπόν, να χαλάσουμε κανέναν άλλο φορέα που σήμερα ασχολείται. Η ΕΥΠ θα κάνει τη δουλειά της σε σχέση με την Κυβερνοασφάλεια, το ΓΕΕΘΑ θα συνεχίσει να κάνει την εξαιρετική δουλειά που κάνει με την Κυβερνοάμυνα. Στήνουμε, πλέον, μια κεντρική ομάδα δράσης σε περίπτωση που κάτι ξεφύγει και κάποιος φορέας δεχτεί κυβερνοασφάλεια, για να μπορέσουμε γρήγορα να επέμβουμε. Αναβαθμίζουμε την Εθνική μας Αρχή Κυβερνοασφάλειας και η μεγάλη μας αγωνία - και κλείνω με αυτό - είναι το να βρούμε τους ανθρώπους, τους κατάλληλους επιστήμονες, οι οποίοι θα θελήσουν να έρθουν και να δουλέψουν για έναν τέτοιο πολύ σημαντικό σκοπό.

Είναι γνωστό ότι το Δημόσιο έχει πολύ συγκεκριμένες δυνατότητες μισθολογικές, για αυτό και μετά από Κοινή Υπουργική Απόφαση θα μπορεί να δοθεί κάποιο επιπλέον κίνητρο για τους ανθρώπους αυτούς, που θα έρθουν. Ψάχνουμε να βρούμε και τους καλύτερους του Ελληνικού Δημοσίου, για αυτό προβλέπουμε και ειδικές διατάξεις για αποσπάσεις και μεταθέσεις, προκειμένου, πραγματικά, να δημιουργηθεί ένας φορέας, ο οποίος, πλέον, θα μπορέσει να χτίσει όλο αυτό το οικοσύστημα και να προετοιμάσει το έδαφος για την ευρωπαϊκή οδηγία NIS2 που έρχεται τον Οκτώβριο.

Τουλάχιστον και τη φορά αυτή θα είμαστε έτοιμοι με ένα σύστημα, με ένα φορέα και με μία ομάδα ανθρώπων, οι οποίοι θα μπορέσουν να μας οδηγήσουν σε ένα πολύ πιο ασφαλές διαδίκτυο.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Ο κ. Φίλιππος Φόρτωμας, ο Εισηγητής της Πλειοψηφίας έχει τον λόγο.

**ΦΙΛΙΠΠΟΣ ΦΟΡΤΩΜΑΣ (Εισηγητής της Πλειοψηφίας):** Ακούσαμε τον κύριο Υπουργό, πάρα πολύ γλαφυρά. Κύριε Υπουργέ, κύριε Υφυπουργέ, κύριε Γενικέ γραμματέα, και αγαπητοί συνάδελφοι, στην επιτροπή σήμερα, συζητάμε ένα εξαιρετικά σημαντικό νομοσχέδιο του Υπουργείου Ψηφιακής Διακυβέρνησης, το οποίο προφανώς απαντά στις σύγχρονες προκλήσεις, κατά τρόπο εξαιρετικά αποτελεσματικό. Τώρα, στην πρώτη συνεδρίαση αγαπητοί συνάδελφοι, αναπτύξαμε και συζητήσαμε την αναγκαιότητα σύστασης ενός νέου φορέα, της «Εθνικής Αρχής Κυβερνοασφάλειας», αλλά και τις «Γενικές Αρχές», οι οποίες διέπουν την δική τους σύσταση.

Έχουμε, ακούσει ήδη τους φορείς και νομίζω ότι ήταν μια εξαιρετικά γόνιμη, διαφωτιστική συνεδρίαση, για την αναγκαιότητα της σύστασης της «Εθνικής Αρχής Κυβερνοασφάλειας». Κινείται, προς τη σωστή κατεύθυνση, πάνω στην οποία κινείται και το νομοσχέδιο του εν λόγω Υπουργείου. Τώρα, επί των άρθρων, κύριε Πρόεδρε, καθώς είναι το αντικείμενο της παρούσας συνεδρίασης και θα ήθελα λίγο την ανοχή σας, καθώς θα είμαι λίγο αναλυτικός.

Στο άρθρο 1, και στο άρθρο 2, καθορίζεται όλος ο σκοπός, αλλά και οριοθετείτε το αντικείμενο του μέρους α΄ του νομοσχεδίου.

Στο άρθρο 3, συστήνεται το νομικό πρόσωπο δημοσίου δικαίου με την επωνυμία «Εθνική Αρχή Κυβερνοασφάλειας», αλλά ρυθμίζονται και ζητήματα, που αφορούν βασικά στοιχεία της αποστολής του. Με τη σύσταση αυτοτελούς προσώπου, επιτυγχάνεται πλήθος στόχων, τα οποία αναφέραμε και στην πρώτη συνεδρίαση.

Επιτυγχάνεται, μεγάλο περιθώριο ευελιξίας, καλύτερη οργάνωση, αλλά και στελέχωση διαφόρων μονάδων της με επιστημονικό αλλά και τεχνικό προσωπικό. Λειτουργική αυτοτέλεια, έναντι των εποπτευόμενων φορέων και προφανώς ταχύτητα στη λήψη των αποφάσεων, ενώ την ίδια στιγμή διασφαλίζουμε τη λογοδοσία και την πολιτική ευθύνη για τον κρίσιμο τομέα της «Δημόσιας Πολιτικής Κυβερνοασφάλειας», καθώς αποφεύγεται η δημιουργία ενός διοικητικού στεγανού. Η Αρχή, αποτελεί την μετεξέλιξη της «Γενικής Διεύθυνσης Κυβερνοασφάλειας» του Υπουργείου, η οποία έως σήμερα είναι ορισμένη, ως «Εθνική Αρχή Κυβερνοασφάλειας».

Τώρα, στο άρθρο 4, αποτυπώνεται με γλαφυρό και αναλυτικό τρόπο, ο συστηματικός όλος ο σκοπός της Αρχής, που αφορά την οργάνωση, το συντονισμό, την εφαρμογή, τον έλεγχο ενός ολοκληρωμένου πλαισίου στρατηγικών μέτρων, δράσεων, για την επίτευξη ενός υψηλού επιπέδου «Κυβερνοασφάλειας» στη χώρα μας σε όλο το εύρος πρόληψης, προστασίας, αποτροπής, αλλά και εντοπισμού, αντιμετώπισης, αποκατάστασης, ανάκαμψης από διάφορες «Κυβερνοεπιθέσεις».

Με το άρθρο 5, προβλέπονται τα όργανα διοίκησης της Αρχής, τα οποία της «εν λόγω φύσης», είναι μονοπρόσωπα, δηλαδή, ο Διοικητής, αλλά και οι δύο Υποδιοικητές. Επιτυγχάνουμε λοιπόν, με την εν λόγω ρύθμιση, τόσο την αναγκαία ταχύτητα στη λήψη των αποφάσεων, όσο και τη λογοδοσία.

Με το άρθρο 6, συστήνουμε θέση Διοικητή στην Αρχή. Με αυτό ρυθμίζονται τα ζητήματα, που αφορούν τη δική του υπηρεσιακή κατάσταση, τα προσόντα του, αλλά και τη διαδικασία διορισμού του. Τώρα, με την εφαρμογή αυτή πετυχαίνουμε ένα πλέγμα κωλυμάτων ασυμβιβάστων, αλλά και κανόνων σύγκρουσης συμφερόντων, όπως ισχύει για το σύνολο των οργάνων διοίκησης στον ευρύτερο δημόσιο τομέα, ώστε να διασφαλίζεται η ανεπηρέαστη άσκηση του κρίσιμου έργου του.

Με το άρθρο 7, τι πετυχαίνουμε; Να εξοπλίζουμε τον διοικητή, με τις αναγκαίες αρμοδιότητες προκειμένου, να είναι αποτελεσματικός στην επίτευξη στόχων της Αρχής. Εξειδικεύονται τα δικά του καθήκοντα, ώστε να καθοδηγεί, να συντονίζει, να εποπτεύει το έργο της Αρχής.

Με το άρθρο 8, συστήνονται οι θέσεις των Υποδιοικητών της Αρχής και ρυθμίζονται ζητήματα που αφορούν τη δική τους υπηρεσιακή κατάσταση, τις δικές τους αρμοδιότητες, και τα δικά τους προσόντα. Είναι, υποχρεωτικά υπάλληλοι από «πάσης φύσεως» προσωπικό του ευρύτερου δημοσίου τομέα.

Στο Άρθρο 9, ρυθμίζονται ζητήματα που αφορούν τη σύσταση γραφείων Διοικητή και των Υποδιοικητών προκειμένου να τους επικουρούν στο δικό τους έργο. Με την προτεινόμενη ρύθμιση διασφαλίζουμε την αποτελεσματικότερη άσκηση καθηκόντων τους.

Στο Άρθρο 10 προβλέπονται η οργάνωση αλλά και η διάρθρωση της Αρχής, η οποία εξειδικεύεται με το δικό της οργανισμό. Ήδη, με την προτεινόμενη ρύθμιση η επιλογή του νομοθέτη αποτελεί προφανώς όλος ο προσδιορισμός βασικών πυλώνων λειτουργίας της Αρχής που θα έχει δύο Διευθύνσεις, μία Γενική Διεύθυνση Επιτελικού Σχεδιασμού και τη Γενική Διεύθυνση Επιχειρησιακού Σχεδιασμού και οι οποίες αποτελούν τους δύο λειτουργικούς πυλώνες. Στη νέα Αρχή λειτουργεί προφανώς και το κέντρο Επιχειρήσεων Κυβερνοασφάλειας και η Ομάδα Απόκρισης Συμβάντων στον Κυβερνοχώρο και το Εργαστήριο Αναλύσεων Δοκιμών και Ερευνών.

Με το Άρθρο 11, προβλέπεται η Σύσταση Μονάδων Εσωτερικού Ελέγχου της Αρχής σύμφωνα με το Άρθρο 10 του ν.4795/2021. Η μονάδα αυτή ασκεί διάφορες συναφείς αρμοδιότητες διακυβέρνησης, αλλά και λειτουργίας και τη διαβεβαίωση περί της επάρκειας τους, αλλά και της κατάρτισης ενός πολυετούς ετήσιου προγραμματισμού εργασιών λαμβανομένου προφανώς υπόψη και των επιχειρησιακών προτεραιοτήτων της Αρχής.

Στο Άρθρο 12, προβλέπεται η λειτουργία Γραφείου Νομικού Συμβουλίου του Κράτους στην Αρχή. Η λειτουργία του κρίνεται απαραίτητη ενόψει προφανώς και των αυξημένων υποχρεώσεων, αλλά και δραστηριοτήτων της Αρχής στο άμεσο μέλλον και οι οποίες ενδέχεται να μας οδηγήσουν σε αύξηση του όγκου των νομικών ζητημάτων που έχουν τονιστεί και στην Επιτροπή μας.

Στο Άρθρο 13, ρυθμίζονται ζητήματα που αφορούν προσωπικό της Αρχής. Οι θέσεις καλύπτονται με προσλήψεις, αποσπάσεις, μετατάξεις προσωπικού δημοσίου τομέα και πολιτικού και ένστολου προσωπικού από τα Σώματα Ασφαλείας και τις Ένοπλες Δυνάμεις.

Στο Άρθρο 14, θεσπίζεται ειδικό καθήκον εχεμύθειας για το πάσης φύσεως προσωπικό της Αρχής καθώς και για τα λοιπά πρόσωπα με τα οποία συνδέεται. Σκοπός είναι η διασφάλιση της εμπιστευτικότητας των πληροφοριών οι οποίες, προφανώς, περιέρχονται σε γνώση του προσωπικού της Αρχής πολλές εκ των οποίων είναι ευαίσθητης φύσης και αποτελούν ιδιαίτερης διαχείρισης.

Με το Άρθρο 15, καθορίζονται οι πόροι και τα έσοδα με στόχο τη διασφάλιση, αλλά και τη λειτουργία επάρκειας και τον προγραμματισμό των όλων δραστηριοτήτων της μεσοπρόθεσμα και βραχυπρόθεσμα. Προφανώς, εξασφαλίζονται σταθεροί πόροι, οι οποίοι είναι ελάχιστα αναγκαίοι θα έλεγα για την επίτευξη της αποστολής της Αρχής.

Με το Άρθρο 16, προβλέπουμε την ένταξη της Εθνικής Αρχής Κυβερνοασφάλειας στους τεχνολογικούς φορείς με μια τροποποίηση του Άρθρου 13α του ν.4310/2014. Η Γενική, ήδη, Διεύθυνση Κυβερνοασφάλειας δυνάμει των ρόλων και των αρμοδιοτήτων της μετέχει ως συντονιστής ή ως μέλος κοινοπραξίας. Έτσι, λοιπόν, τα έργα αυτά αναμένεται να διογκωθούν καθώς μόνο στον ειδικό πυλώνα κυβερνοασφάλειας σε διάφορα προγράμματα προβλέπεται συνολική χρηματοδότηση ύψους 1,6 δισεκατομμυρίων ευρώ για την περίοδο έως το 2027.

Τώρα με το Άρθρο 17, οι επιβαλλόμενες κυρώσεις σε φυσικά και νομικά πρόσωπα για την παραβίαση των διατάξεων του ίδιου νόμου αποτελεί αρμοδιότητα του Διοικητή της Αρχής με προφανώς εναρμόνιση με τις αλλαγές που επέρχονται με την προτεινόμενη ρύθμιση.

Με το Άρθρο 18, διασφαλίζουμε την ετήσια επιχορήγηση της Εθνικής Αρχής Κυβερνοασφάλειας με ένα ποσό των 2.000.000 ευρώ από το αποθεματικό, το οποίο προβλέπεται από το από την Παράγραφο 6 του Άρθρου 75 του ν.4070/2012 για την κάλυψη των πάσης φύσεως λειτουργικών και αναπτυξιακών της αναγκών.

Στο Άρθρο 19. πετυχαίνουμε τι;

Έχουμε εδώ τροποποίηση ενός αντίστοιχου νόμου για την Επιτροπή Συντονισμού για θέματα Κυβερνοασφάλειας ώστε να συμμετέχει ex officio και να προεδρεύει ο Προϊστάμενος του Γραφείου Συμβούλου Εθνικής Ασφάλειας της Γενικής Γραμματείας του Πρωθυπουργού.

Στο άρθρο 20, τίθενται εξουσιοδοτικές διατάξεις για την έκδοση των αναγκαίων κανονιστικών πράξεων για την πλήρη εφαρμογή των διατάξεων του εν λόγω σχεδίου νόμου.

Στο άρθρο 21, τίθενται μεταβατικές διατάξεις.

Στο 22, έχουμε καταργούμενες διατάξεις του Μέρους Α’ του νομοσχεδίου.

Στο Μέρος Β’ και στο άρθρο 23, καθορίζεται ο σκοπός του Μέρους Β΄ και με το 24 το αντικείμενο του Μέρους Β΄ του νομοσχεδίου που αναπτύσσεται αναλυτικά στα επιμέρους άρθρα.

Στο άρθρο 25, με την προτεινόμενη προσθήκη εξουσιοδοτικής διάταξης καθορίζονται οι υποχρεώσεις τόσο των φορέων όσο και του Υπουργείου στοχεύοντας προφανώς στη διασφάλιση του ελληνικού δημοσίου. Επίσης καθορίζονται τα απαιτούμενα τεχνικά χαρακτηριστικά, δικαιολογητικά, έντυπα, παράβολα, το ύψος των απαιτούμενων τελών αλλά και συναφείς διοικητικές κυρώσεις, στοχεύοντας πάντοτε στην αποτελεσματικότερη διαχείριση των φακέλων, δορυφορικών δικτύων και στην προστασία των δικαιωμάτων των κρατών μελών της Διεθνούς Ένωσης Τηλεπικοινωνιών.

Στο άρθρο 26, με τις προτεινόμενες προσθήκες, πέραν των λεκτικών αλλαγών και των νομοτεχνικών διευκρινίσεων, δίνεται η δυνατότητα στον Υπουργό Ψηφιακής Διακυβέρνησης να καθορίζει το εύρος της ασφάλισης για το διαστημικό αντικείμενο από τον αιτούντα φορέα με βάση συγκεκριμένα ποσοτικά μετρήσιμα κριτήρια. Σημειώνεται ότι έως σήμερα δεν έχει καταστεί δυνατή η αδειοδότηση διαστημικών αντικειμένων και για το λόγο αυτό και η υφιστάμενη διάταξη στο άρθρο 26 ήταν μέχρι πρότινος, μέχρι και την εν λόγω ρύθμιση, αρκετά περιοριστική και δεν παρείχε στην αρμόδια υπηρεσία, στη Γενική Γραμματεία Τηλεπικοινωνιών και Ταχυδρομείων, την ευχέρεια να προσαρμόσει το ποσό της ασφάλισης με τα συγκεκριμένα κριτήρια ανάλογα με το μέγεθος, το βάρος και τις τεχνικές ιδιότητες περιγραφής του εν λόγω αντικειμένου.

Στο άρθρο 27, προβλέπουμε μία διάταξη με την οποία αντιμετωπίζεται ζήτημα τυποποίησης εγκατάστασης των υψίρρυθμων δικτύων επί των υλικών υποδομών των διαφόρων φορέων εκμετάλλευσης δικτύου. Ο ν.4463 του 2017 δεν περιλαμβάνει ανάλογη κατάλληλη εξουσιοδοτική διάταξη και αυτό το ζήτημα αποκαθίσταται. Είχε καταστεί δυσχερές αλλά όχι αδύνατο για την ανάπτυξη δικτύων οπτικών ινών σε υποδομές όπως ενδεικτικά το δίκτυο διανομής ηλεκτρικής ενέργειας.

Στο άρθρο 28, έχουμε το υπό υλοποίηση έργο ψηφιοποίησης των αρχείων των υποθηκοφυλακείων της χώρας. Αποτελεί μια σημαντική παράμετρο για την είσοδο της αγοράς ακινήτου στην τεχνολογική ψηφιακή εποχή, επιτρέποντας κατά την ολοκλήρωση του πλήρη εποπτεία του συνόλου των αρχείων με αυτονόητα οφέλη τόσο ως προς την διαφύλαξη όσο και προς την έρευνα τίτλων από και προς τα πρόσωπα.

Ως εκ τούτου, με τις προτεινόμενες ρυθμίσεις του άρθρου 28 δίνεται η δυνατότητα, πρώτον, να μεταφέρονται όλα τα υπό ψηφιοποίηση αρχεία σε ειδικά κέντρα ψηφιοποίησης εκτός κτηματολογικών γραφείων και δεύτερον, να αποκαλύπτονται οι ράχες τόμων, όπως ειπώθηκε και από τους φορείς, των υπό ψηφιοποίηση αρχείων ώστε να διευκολύνονται οι όλες διαδικασίες σάρωσης σελίδων. Καθορίζονται, λοιπόν, τα κριτήρια επιλεξιμότητας των τόμων προς αποκοπή και όλες οι διαδικασίες επανασύνδεσης των τόμων, καθώς και άλλα σχετικά ζητήματα.

Το άρθρο 27, αφορά την αίτηση και τα συνυποβαλλόμενα δικαιολογητικά των κτηματολογικών εγγραφών. Η λέξη «συνυποβάλλεται» αντικαθίσταται με τη λέξη «επισυνάπτεται». Με τον τρόπο αυτό καθίσταται σαφέστερη η όλη ρύθμιση. Στην παράγραφο 2 ρυθμίζουμε τα θέματα υπηρεσιακής κατάστασης των εν λόγω υπαλλήλων.

Τέλος, στη παράγραφο 3, κινείται ομοίως προς την κατεύθυνση της απλούστευσης διαδικασιών.

Τέλος, με το άρθρο 30, κύριε Πρόεδρε, πετυχαίνουμε τι κρίνουμε ως απαραίτητη τη μετάθεση του χρόνου έναρξης λειτουργίας της εφαρμογής διαδικασίας έκδοσης φορολογικής ενημερότητας για την 30/9 του 2024.

Συζητάμε, λοιπόν, κυρίες και κύριοι συνάδελφοι, κύριε Πρόεδρε, ένα νομοθέτημα που εναρμονίζει την εθνική νομοθεσία με την ευρωπαϊκή, είναι μια ενωσιακή επιταγή με την ευρωπαϊκή, λοιπόν, η οποία δημιουργεί θεσμική και ψηφιακή θωράκιση.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει ο κ. Καραμέρος.

**ΓΙΩΡΓΟΣ ΚΑΡΑΜΕΡΟΣ (Εισηγητής της Μειοψηφίας):** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, χθες ο κ. Υφυπουργός στάθηκε στην αναγκαιότητα της ενσωμάτωσης του Ευρωπαϊκού Δικαίου στην εθνική έννομη τάξη, την οποία κατανοούμε απόλυτα, αναφέρθηκε σε αυτή και ο Υπουργός και ο Εισηγητής της Πλειοψηφίας, έκανε λόγο για τη σημασία της Εθνικής Αρχής, την οποία και χαρακτήρισε στον λόγο του ανεξάρτητη. Επιμένουμε, ότι μπορούμε να φανούμε πιο προωθητικοί στην ενσωμάτωση του Ευρωπαϊκού Δικαίου, επιμένουμε, ότι η συγκεκριμένη Εθνική Αρχή πρέπει να είναι νομικά και λειτουργικά ανεξάρτητη, ειδικά σε ένα πλαίσιο κρίσης της εμπιστοσύνης στους θεσμούς που βιώνουμε επί των ημερών της Ν.Δ..

Μετά και τις επισημάνσεις των φορέων που κλήθηκαν να αναπτύξουν τις απόψεις τους στη δεύτερη συνεδρίαση της Επιτροπής για το παρόν νομοσχέδιο, θέλω να τονίσω ορισμένα στοιχεία που πιστεύω θα μας φανούν χρήσιμα, πριν αναφερθώ κατ’ άρθρο στο νομοσχέδιο. Αναφέρθηκε η ανάγκη η Αρχή να είναι ανεξάρτητη, τόσο από την Πρόεδρο του Συνδέσμου Επιχειρήσεων Πληροφορικής και Επικοινωνιών, όσο και από τον Πρόεδρο της Ελληνικής Ένωσης Προστασίας των Προσωπικών Δεδομένων και Ιδιωτικότητας, από τον ίδιο τον Προϊστάμενο της υπάρχουσας Γενικής Διεύθυνσης Κυβερνοασφάλειας της Γενικής Γραμματείας Τηλεπικοινωνιών και Ταχυδρομείων του Υπουργείου Ψηφιακής Διακυβέρνησης, αναφέρθηκε στην ανάγκη να έχει ανεξαρτησία η Αρχή, αλλά και ο εκπρόσωπος του Δικηγορικού Συλλόγου, ο οποίος τυγχάνει και καθηγητής της Νομικής Σχολής Αθηνών.

Και ναι, εμείς δεν είμαστε αποκομμένοι από την ευρωπαϊκή πραγματικότητα, μόνο στη Μεγάλη Βρετανία η Αρχή αναφέρεται στο Κοινοβούλιο, λόγω και του συστήματος το οποίο υπάρχει εκεί, αλλά θα κρατήσω μια φράση που είπε ο Προϊστάμενος της Γενικής Διεύθυνσης Κυβερνοασφάλειας, και εκεί είναι η ένστασή μας, είπε, ότι κάνετε μια προσπάθεια προσαρμοσμένη στην ελληνική πραγματικότητα. Και ποια είναι η ελληνική πραγματικότητα; Η ελληνική πραγματικότητα είναι, ότι βρήκατε ένα Υπουργείο Ψηφιακής Διακυβέρνησης το 2019 και στη συνέχεια, όλη αυτή η υπόθεση των προσωπικών δεδομένων της διασφάλισης του απορρήτου των επικοινωνιών, σημαδεύτηκε από το σκάνδαλο των υποκλοπών.

Θα φτάσω κατ’ άρθρο στο ζήτημα Διοικητών, Υποδιοικητών και προσόντων. Θέλετε να θυμίσω τον Αύγουστο του 2019 πιο διόρισε Διοικητή της Εθνικής Υπηρεσίας Πληροφοριών ο κ. Μητσοτάκης; Έναν άνθρωπο που ψάχνουμε ακόμα το πτυχίο του αν το αναγνώριζε ή όχι ο ΔΟΑΤΑΠ. Αλλά θα τα πούμε αυτά στην Ολομέλεια. Είπατε, κύριε Υπουργέ και θα κρατήσω άλλη μια φράση που ακούστηκε από τους φορείς, ότι ο δρόμος προς τη κόλαση είναι στρωμένος με καλές προθέσεις. Και εγώ αναγνωρίζω ότι έχετε καλές προθέσεις εσείς προσωπικά, όμως, δεν θέλουμε να οδηγηθούμε σε μια ψηφιακή κόλαση καταστολής. Γιατί ξέρετε, αυτό το νομοσχέδιο, αντί να ακούγεται ο ήχος του router και του επεξεργαστή, μυρίζει άρβυλο και έχει πολλή στολή μέσα, κύριε Υπουργέ. Δυστυχώς, είναι μία οπτική, θα έλεγα, καταστολής. Και αναφέρθηκα χθες στους κινδύνους που μπορεί να έχει μια Εθνική Αρχή Κυβερνοασφάλειας και αυτό είναι ασφαλώς η κατάχρηση της εξουσίας, αναφέρθηκε και από άλλα κόμματα, θα μιλήσω αναλυτικά.

Δεν θα επεκταθώ, λοιπόν, περαιτέρω σε ζητήματα αρχής και απολογισμού του έργου της κυβέρνησης της Ν.Δ., θα πάμε στο σκοπό και το αντικείμενο του πρώτου μέρους του συγκεκριμένου νομοσχεδίου, για την ίδρυση της Αρχής και κατά πόσο αυτή η δομή θα πάει πιο μπροστά την υπόθεση απ’ ότι επιτυγχάνει σήμερα η Γενική Διεύθυνση Κυβερνοασφάλειας, όπως εκπροσωπήθηκε μάλιστα σήμερα από τους φορείς και ακούσαμε κάποια πράγματα ενδιαφέροντα.

 Εξυπηρετεί πραγματικά η μετατροπή της Γενικής Διεύθυνσης αυτής σε Νομικό Πρόσωπο Δημοσίου Δικαίου; Αναφέρετε κάποια πράγματα, όμως από όλους τους φορείς που γνωρίζουν ιδιωτικούς, πρόσωπα που έχουν να κάνουν με το ακαδημαϊκό χώρο το οποίο απουσιάζει, τεχνητή νοημοσύνη, σύνδεση με την ακαδημαϊκή κοινότητα και την έρευνα απουσιάζουν από το νομοθέτημα και θα αναφερθώ αναλυτικά.

Θα περάσω, λοιπόν, γρήγορα στα άρθρα. Το άρθρο 3 επιλέγει, λοιπόν, αυτή τη μορφή για την Εθνική Αρχή Κυβερνοασφάλειας απαντώντας θετικά σε αυτό το ερώτημα. Αν εξετάσει κανείς τις επιδόσεις φορέων Γενικής Κυβέρνησης τόσο εποπτευόμενων από το υπουργείο σας, όσο και γενικότερα, θα διαπιστώσει μια διοικητική δυσκαμψία. Είπαμε ότι η προωθητική πρόταση θα ήταν η ίδρυση της Εθνικής Αρχής ως ανεξάρτητη σε ένα μοντέλο λειτουργίας που βασίζεται σε εμπειρογνώμονες με στόχο πέρα από την αποτελεσματικότητα να υπάρχει κοινωνικός, κοινοβουλευτικός έλεγχος για ένα τόσο κρίσιμο τομέα. Εξάλλου, ορισμένοι εκπρόσωποι αναφέρθηκαν, είπα και πριν, στην ανάγκη ακόμα και αυτοί που δεν ήταν ρητά υπέρ της αρχής ως ανεξάρτητης, το να διασφαλίζεται από το νομοθέτημα η ανεξαρτησία της.

Στο άρθρο 4, που πέρα από το άρθρο 19 είναι επίσης επίμαχο. Ορίζονται οι σκοποί της Αρχής και οφείλουμε να παρατηρήσουμε ότι παρά τις φιλόδοξες εξαγγελίες ο ρόλος της σε ορισμένα ζητήματα είναι συντονιστικός μεταξύ αρμόδιων επιτροπών, εισηγητικός προς το υπουργείο για τη λήψη συγκεκριμένων αποφάσεων. Κρίνουμε ότι η Αρχή συνοδευτικά προς τους σκοπούς της θα πρέπει να περιβάλλεται και με την απαραίτητη θεσμική θωράκιση για να λαμβάνει αποφάσεις με δεσμευτικό χαρακτήρα.

Επίσης, οφείλουμε να ακούσουμε τα όσα είπε ο επικεφαλής Πρόεδρος της ΑΔΑΕ, ο κ. Ράμμος, και να προχωρήσουμε, κύριε Υπουργέ, σε αυτή την νομοτεχνική βελτίωση ώστε να αποφύγουμε- εγώ λέω όχι από κακή πρόθεση- αλληλοεπικαλύψεις. Γιατί όταν συστήθηκε η Επιτροπή Τηλεπικοινωνιών ή η Επιτροπή Διασφάλισης του Απορρήτου των Επικοινωνιών η τεχνολογία ήταν «πίσω». Το γνωρίζουμε αυτό. Σήμερα σας λέω μία συνομιλία η οποία είναι στο messenger ή στο what’s up αποτελεί δεδομένα ή επικοινωνία; Δεν λέω μόνο με το νομικό πλαίσιο που μπορεί να διέπεται αλλά στη λογική της. Κι εκεί οφείλουμε να είμαστε σαφείς ώστε να μην χρησιμοποιηθεί από κάποιον κακόβουλο- γιατί το έχουμε δει στο πρόσφατο παρελθόν υπό δικαστική διερεύνηση είναι η υπόθεση των υποκλοπών- να αξιοποιεί αυτό το νομικό πρόσωπο την Επιτροπή Κυβερνοασφάλειας για να βάλει πόδι, χέρι ή αυτί καλύτερα στις άλλες Αρχές στις αρμοδιότητες τους.

Επίσης, η απουσία αρμοδιότητας για θέματα διαβαθμισμένων πληροφοριών και πληροφοριών από τη μία την αποκλείει από τη δυνατότητα να διαχειριστεί κρίσιμα ζητήματα, από την άλλη δε διαμορφώνει ένα αξιόπιστο δίχτυ ασφαλείας για τη θωράκιση ευαίσθητων πληροφοριών. Στην πράξη εκφράζουμε ενστάσεις για την απουσία αρμοδιότητας σε ζητήματα προστασίας διαβαθμισμένων πληροφοριών.

Σε σχέση με την εκτίμηση κινδύνων. Το κρίσιμο ζήτημα του risk assessment, απαιτείται η σύνδεση με την ιδιωτική αγορά όπου οι προκλήσεις είναι μεγαλύτερες και καθημερινές, όπου ο τομέας είναι ανεπτυγμένος λόγω και της άμεσης δυνατότητας οικονομικής αποτύπωσης του κινδύνου.

Για το άρθρο 5, το μοντέλο διοίκησης με Διοικητή και Υποδιοικητή, σας είπα και αναφέρθηκα και οι φορείς, οι εκπρόσωποί τους ιδιαίτερα για τα προσόντα των Υποδιοικητών. Θα αναφερθούμε και στην Ολομέλεια πιο αναλυτικά.

Στο άρθρο 6, για τα προσόντα. Εδώ, θα μπορούσαν οι φορείς και εμείς σας ασκούμε κριτική να είμαστε αυτό που λέμε ποδοσφαιρικά οφσάιντ, κύριε Υπουργέ, αρκεί τον δικό σας νόμο το ν.5662/2023 να τον εφαρμόζετε σε αυτή την περίπτωση. Δηλαδή, με έναν τρόπο παρακάμπτετε, ευθέως δηλαδή, παρακάμπτετε το νόμο αυτό δεν προβλέπεται καμία εμπλοκή του ΑΣΕΠ, καμία πρόβλεψη για διαδικασία μοριοδότησης, μερικά βιογραφικά ενώπιον του αρμόδιου υπουργού και η επιλογή απολύτως δική του. Ας ελπίσουμε ότι δεν θα έχουμε την επανάληψη του έργου που βλέπουμε στο Κτηματολόγιο.

Στο άρθρο 7. Ως προς τις αρμοδιότητες του άρθρου 7 είναι εύλογες. Θα μπορούσε, βέβαια, η κρίση της θητείας και των πεπραγμένων του Διοικητή των Υποδιοικητών να βασίζεται σε ένα συμβόλαιο απόδοσης το οποίο θα αποτυπώνει τους στόχους που θα τεθούν σε εύλογο χρονικό διάστημα, ας πούμε κάποιους μήνες από την ανάληψη των καθηκόντων.

Στο άρθρο 8, όπου οι δύο Υποδιοικητές προβλέπεται να προέρχονται μόνο από το δημόσιο τομέα ή απόστρατους αξιωματικούς. Απορούμε και αναφέρθηκα και προηγουμένως γιατί δύο θέσεις Υποδιοικητών εφόσον στην Αρχή θα διαμορφωθούν δύο Γενικές Διευθύνσεις. Θα υπάρχει πολιτικός ελεγκτής κάθε Γενικού Διευθυντή ή έχει γίνει κάποια μελέτη που να καταλήγει σε συμπέρασμα για ανάγκη διπλής αναπλήρωσης του Διοικητή;

Στο άρθρο 9, δεν θα σταθούμε, καθώς είναι μια πρακτική που συνηθίζεται για τη λειτουργία τέτοιων μοντέλων διοικήσεων.

Στο άρθρο 10 ορίζεται ένα οργανόγραμμα δύο Γενικών Διευθύνσεων και είναι αναγκαίο να υπογραμμίσουμε, ότι θα μπορούσε, αν υπήρχε σχέδιο και βούληση, να οριζόταν σαφές οργανόγραμμα από την κορυφή ως τη βάση, δεν υπάρχει στην προκειμένη περίπτωση. Μια παρατήρηση έχω για τις αρμοδιότητες της Γενικής Διεύθυνσης Επιχειρησιακού Σχεδιασμού στην παράγραφο 1 του άρθρου 10, επειδή υπήρξε μια ένσταση και μια συζήτηση. Εγώ το δέχομαι, ότι πρόκειται για πιστή μετάφραση τη λέξη «monitoring», εμείς προτείνουμε, αντί για τη λέξη «παρακολούθηση», η οποία λέξη «παρακολούθηση» σας ταίριαξε πολύ τα προηγούμενα χρόνια ως Κυβέρνηση της Νέας Δημοκρατίας, να την αντικαταστήσετε με τη λέξη «επίβλεψη».

Στα άρθρα 11 και 12 και τη λειτουργία Μονάδας εσωτερικού ελέγχου και γραφείου του Νομικού Συμβουλίου του Κράτους είμαστε θετικοί.

Στο άρθρο 13, που αφορά το Προσωπικό της υπό σύσταση Εθνικής Αρχής Κυβερνοασφάλειας, τους αριθμούς τους συζητήσαμε και στην πρώτη συνεδρίαση της Επιτροπής, θα ήθελα απλά να εισφέρω, αν μου επιτρέπετε, ένα προβληματισμό, μιας και συζητάμε για το Προσωπικό της Αρχής. Πάρα πολλοί πιστοποιημένοι Φορείς, Αρχές, Πανεπιστήμια, μιλούν σε σχέση με την κυβερνοασφάλεια, το πόσο κρίσιμη είναι η χρήση της τεχνητής νοημοσύνης και όχι στη λογική της αγοράς ενός λογισμικού από την αγορά, αλλά της σύνθεσης της δυνατότητας υποστήριξης του ανθρώπινου Δυναμικού στις σύγχρονες προκλήσεις με την τεχνητή νοημοσύνη, προκειμένου να ανταπεξέλθουν στις απειλές που είναι πολλές, δεν γνωρίζουν ώρες, δεν γνωρίζουν ένταση και εκεί χρειάζεται οπωσδήποτε μία σύνθεση.

Λογικό είναι το ζήτημα της εχεμύθειας, στο άρθρο 14.

Να προσπεράσω τα άρθρα 15, 16 και 18, που αφορούν τις πηγές άντλησης των πόρων για τον Φορέα.

Ως προς το 19 εξέφρασα τις ανησυχίες μας και χθες και σήμερα, επιφυλασσόμαστε, είναι πολύ κρίσιμο και μιλάω για την επιτροπή αυτή συντονισμού, όπου τρία από τα έξι μέλη, δύο είναι από την ΕΥΠ και ένα είναι από το Πρωθυπουργικό Γραφείο, με την ΕΥΠ να είναι στη δικαιοδοσία του Πρωθυπουργού, σύμφωνα με την επιλογή του κ. Μητσοτάκη και την υπόθεση των υποκλοπών, φυσικά, να δημιουργεί οριζόντια ένα σοβαρό κακό προηγούμενο.

Για το άρθρο 20 επαναλαμβάνουμε την αναγκαιότητα, τα καθήκοντα των οργανικών Μονάδων να ορίζονται με τυπικό νόμο για να υπάρχει αναλογική τοπική ισχύς, ωστόσο ακόμα και έτσι, πρέπει να μας εξηγήσει το Υπουργείο, ποια είναι η αλλαγή σε σχέση με την ισχύουσα Δομή.

Για τις μεταβατικές και τις καταργούμενες διατάξεις των άρθρων 21 και 22 δεν έχουμε ιδιαίτερες παρατηρήσεις.

Προχωράω, μετά τον σκοπό και το αντικείμενο του δεύτερου μέρους, που επιφέρουν τα άρθρα 25, 26, 27, και στέκομαι στις διατάξεις των άρθρων 28 και 29, που αφορούν το Ελληνικό Κτηματολόγιο. Εδώ κύριε Υφυπουργέ έχω την αίσθηση, ότι όταν θα φέρετε να συζητήσουμε και το νομοθέτημα για το NIS2, πάλι θα μας φέρετε κάποια τροπολογία για το Κτηματολόγιο ή με κάποια ρύθμιση και αυτό δεν είναι κακό ξέρετε, αλλά όταν μιλάμε για ένα έργο «η ψηφιοποίηση των υποθηκοφυλακείων», που κόστισε στο ελληνικό Δημόσιο 238 εκατομμύρια ευρώ, δεν μπορεί κάθε φορά που βλέπουν μια δυσκολία οι ανάδοχοι και οι ιδιωτικές εταιρείες, εσείς να νομοθετείτε για να τους διευκολύνεται. Σε λίγο θα ζητήσουν να πάρουν στα εξοχικά τους τα αρχεία για να τα ψηφιοποιήσουν και εσείς θα το δεχτείτε. Δεν μπορεί εσείς να απασχολείτε το Κοινοβούλιο και τις Επιτροπές και την Ολομέλεια για ευνοϊκές για τις εταιρείες ρυθμίσεις, όταν έχουν αναλάβει ένα έργο 238 εκατομμυρίων ευρώ και είναι πολύ απλοϊκή και καθόλου πειστική η δικαιολογία, ότι είναι στενά τα γραφεία των υποθηκοφυλακείων. Να μου επιτρέψετε και εμείς τα επισκεπτόμαστε πάρα πολλές φορές και ως πολίτης, εσείς είστε νομικός, θα τα ξέρετε καλύτερα, αλλά και ως αυτοδιοικητικός και ως πολιτικό πρόσωπο και αποτελεί, να μου επιτρέψετε να σας πω, δικαιολογία, για να μην πω φτηνή δικαιολογία.

Ως προς το άρθρο 29 για τις διατάξεις που αφορούν το Προσωπικό, συμφωνούμε με όσα σημείωσαν οι σύλλογοι και οι εκπρόσωποι των εργαζομένων, δεν μπορούμε να μην υπογραμμίσουμε όμως, το βεβιασμένο της κίνησης, ενώ είναι γνωστό το ημερολογιακό ορόσημο του Ιανουαρίου.

Κλείνω, κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, με την αναφορά στο άρθρο 30, όπου η παραγωγική λειτουργία της πλατφόρμας για την έκδοση ενιαίας οικονομικής ενημερότητας, ενώ έχει προβλεφθεί από τα μέσα του 2022, μάλλον θα λειτουργεί στο τέλος του 2024, μια τυπική περίπτωση ψηφιακής επανάστασης που ήταν απλή επικοινωνία.

Τέλος, επειδή υπάρχει η σκιά των υποκλοπών και της παρουσίας της ΕΥΠ και σε αυτήν την εθνική αρχή, τουλάχιστον μέσω της Επιτροπής Συντονισμού, καλό είναι να ακουστεί στο Σώμα και στους πολίτες που μας παρακολουθούν ότι οι ενστάσεις που διατυπώνουν ανεξάρτητες αρχές για τον τρόπο που κινείστε, αποτυπώνονται στην Έκθεση Πεπραγμένων της Αρχής Διασφάλισης του Απορρήτου των Επικοινωνιών που είδε προχθές το φως της δημοσιότητας. ΕΥΠ και Αντιτρομοκρατική, η ΔΑΕΕΒ δηλαδή, παρότι κατά νόμο έχουν υποχρέωση, παρέλειψαν αδικαιολόγητα να αποστείλουν στην ΑΔΑΕ 6.705 εισαγγελικές διατάξεις άρσεων απορρήτου επικοινωνιών για λόγους εθνικής ασφάλειας και αυτούς που παρέβησαν το νόμο στην πραγματικότητα, τους βάζετε να στελεχώνουν τις επιτροπές συντονισμού και στη νέα αρχή.

Επιφυλασσόμαστε για την Ολομέλεια, για την ψήφο μας. Κρατήστε τις παρατηρήσεις και ας ελπίσουμε ότι θα προχωρήσετε σε νομοθετικές βελτιώσεις. Ευχαριστώ για την ανοχή σας, κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Δερμεντζόπουλος Χρήστος, Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Παπακώστα – Παλιούρα Αικατερίνη (Κατερίνα), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Αχμέτ Ιλχάν, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Μεταξάς Βασίλειος, Τσοκάνης Χρήστος, Κομνηνάκα Μαρία, Συντυχάκης Εμμανουήλ, Σαράκης Παύλος, Χήτας Κωνσταντίνος, Ηλιόπουλος Αθανάσιος (Νάσος), Φωτίου Θεανώ, Δημητροκάλλης Ιωάννης, Κόντης Ιωάννης, Αποστολάκης Γεώργιος, Ρούντας Γεώργιος και Καραγεωργοπούλου Ελένη.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Ο επόμενος ομιλητής είναι ο Ειδικός Αγορητής του «ΠΑΣΟΚ-Κίνημα Αλλαγής», ο κύριος Ιλχάν Αχμέτ. Κύριε Αχμέτ έχετε το λόγο.

**ΙΛΧΑΝ ΑΧΜΕΤ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Βλέπω αποχώρησε ο κύριος Υπουργός, αλλά πιστεύω θα ότι του μεταφέρουν και τις δικές μας προτάσεις.

Κατ’ αρχήν πριν μπω στην εισήγησή μου, άκουσα το μεσημέρι τον Υφυπουργό, τον κ. Κυρανάκη, που αφού άκουσε τους φορείς απάντησε στην Επιτροπή μας και αναφέρθηκε μόνο στο άρθρο 28 και 29 που αφορά το Κτηματολόγιο και την ψηφιοποίηση των αρχείων και δεν είπε κουβέντα για τα θεμελιώδη θέματα δημοκρατίας, κράτους δικαίου και τις επιφυλάξεις μας, ανησυχίες μας όσον αφορά γενικά στο νομοσχέδιο. Το ίδιο άκουσα με μεγάλη προσοχή και τον Υπουργό, ο οποίος μίλησε πριν από λίγο, ο οποίος πάλι δεν απάντησε δυστυχώς στα κορυφαία θέματα που έχει αυτό το νομοσχέδιο, κατά την άποψή μας.

Αφού κάνω αυτή την παρατήρηση και τον σχολιασμό κύριε Πρόεδρε, θέλω να πω τα εξής. Η θεσμοθέτηση βέβαια της Εθνικής Αρχής Κυβερνοασφάλειας αποτελεί μια σοβαρή εκκρεμότητα της χώρας μας. Με το υφιστάμενο σχέδιο νόμου επιχειρείται με μεγάλη καθυστέρηση η υλοποίησή της. Όπως τόνισα και κατά την ομιλία μου στο γενικό μέρος και επί διακυβέρνησης ΣΥΡΙΖΑ 2015-19, δεν έγινε τίποτα σε αυτό το τομέα, αλλά και στην πρώτη διακυβέρνηση της Νέας Δημοκρατίας απλά είχαμε μια αναβάθμιση της διεύθυνσης, χωρίς όμως ουσιαστικό αποτέλεσμα. Πρόκειται για μια ιδιαίτερη κρίσιμη δομή που αναλαμβάνει τον συντονισμό ιδιαίτερα ευαίσθητων και κρίσιμων τομέων ασφάλειας της χώρας.

Η δική μας πρόταση τώρα ως ΠΑΣΟΚ, θίγει τον πυρήνα του εν λόγω νομοσχεδίου που αφορά τον χαρακτήρα αυτής της εθνικής αρχής, δηλαδή τι θέλουμε να κάνουμε, τον τρόπο επιλογής της διοίκησής της, την οργανωτική αρτιότητα, την επαρκή στελέχωση με ασφάλεια, τη λειτουργική αυτονομία και αυτοτέλεια, αλλά και τη χρηματοδότηση που θα της προσδώσει το ανάλογο κύρος, τη στελέχωση της διοίκησης με ανοιχτές διαδικασίες και διακομματικό έλεγχο, ούτως ώστε να την θωρακίσουμε απέναντι σε οποιοδήποτε αυθαιρεσία ή υπολειτουργία, διότι δεν εμπιστευόμαστε την Κυβέρνηση, κύριε Υπουργέ και γι’ αυτό το λόγο προτείνουμε ξεκάθαρα η στελέχωση της διοίκησης να γίνει με ανοιχτές διαδικασίες μέσω ΑΣΕΠ και να μην είναι στην αποκλειστική κρίση μόνο του Υπουργού.

Ωστόσο, η φιλοσοφία της Κυβερνήσεως και του Υπουργείου ως προς τον τρόπο υλοποίησης, όπως προκύπτει από την κατ’ άρθρο ανάγνωση, δεν είναι παρά ίδρυση εκ του προχείρου ενός ακόμα νομικού προσώπου περιορισμένης ευελιξίας, κατά εμάς και όχι όπως είπε ο Υπουργός για να δικαιολογήσει τον διοικητή και τους 2 υποδιοικητές ότι δεν έχει το διοικητικό συμβούλιο την ευελιξία. Το ανάποδο θα γίνει και πάλι εδώ είμαστε και θα είναι απόλυτα ελεγχόμενο από αυτήν και από την εκάστοτε κυβέρνηση. Δηλαδή αυτό το νομικό πρόσωπο δημοσίου δικαίου θα είναι απόλυτα ελεγχόμενο. Αυτό είναι σαφέστατο από όλα τα άρθρα του νομοσχεδίου.

Βέβαια, ένα γεγονός, που δεν συνάδει με το πραγματικό ρόλο που θα έπρεπε να έχει μια Ανεξάρτητη Εθνική Αρχή, ιδιαίτερα να έχει ευαισθησία στο σκέλος της Κυβερνήσεως. Χαρακτηριστικό, το πόσο υποβαθμισμένος είναι ο ρόλος και η λειτουργία της Ανεξάρτητης Αρχής, είναι πώς διατηρείται και ενισχύεται, η Επιτροπή Συντονισμού, για θέματα Κυβερνοασφάλειας, η οποία και αυτή ελέγχεται πλήρως από την Κυβέρνηση. Ενώ παραμένει προκλητικά, ναι, κύριε Υπουργέ, προκλητικά αναξιοποίητη η ΑΔΑΕ καθώς και η άλλη Ανεξάρτητη Αρχή.

Με δεδομένο το σκάνδαλο των υποκλοπών, που συνεχίζει και ταλανίζει τη χώρα μας με πλήρη υπαιτιότητα της παρούσας Κυβέρνησης, που κάνει ότι περνά από το χέρι της για τη συγκάλυψη του, αλλά και την ένταξη ευαίσθητων μονάδων, που ελέγχονται από την εμπλοκή τους στο σκάνδαλο, τις οποίες η εν λόγω Αρχή, αυτή που πάτε να ιδρύσετε, θα αναλάβει τον συντονισμό τους. Δεν έχουμε απολύτως καμία εμπιστοσύνη, για τους πραγματικούς σκοπούς σας, μιας και έχετε φροντίσει εσείς οι ίδιοι προ πολλού, να την απωλέσετε.

Θα ήθελα, σε αυτό το σημείο, να θυμίσω για ακόμη μία φορά κατά την ακρόαση των Φορέων του Προέδρου της ΑΔΑΕ, του κυρίου Ράμμου, την εξαιρετική πρόταση. Δηλαδή το ελάχιστο που πρέπει να κάνετε, να προβείτε στην προσθήκη στο άρθρο 4, του νομοσχεδίου, για το θέμα της αρμοδιότητας ότι η αρμοδιότητα της ΑΔΑΕ, θα είναι ξεχωριστή ή να πείτε τη λέξη με επιφύλαξη των αρμοδιοτήτων της ΑΔΑΕ.

Γιατί, τώρα αυτό; Διότι ,ναι μεν η Κυβερνοασφάλεια, όταν θα υπάρχει μια απειλή ως προς τις Κρατικές Δομές, Υπουργεία, θα είναι αυτή που είναι, αλλά δεν συσχετίζεται μόνο με αυτό. Για φανταστείτε, όπως είπε και ο κύριος Ράμμος, λέμε κι εμείς, εάν υπάρξει μια Κυβερνοεπίθεση κατά ενός τηλεφωνικού δικτύου, στα κέντρα Τηλεπικοινωνίας, εκατομμύρια χιλιάδες συμπολίτες μας, εξ αυτού του τρόπου, γίνεται πρόσβαση στα τηλέφωνά τους ή σε αυτή την Αρχή.

Ποιος, θα έχει τον έλεγχο; Τον έλεγχο, θα τον έχει, μόνο το Νομικό Πρόσωπο Δημοσίου Δικαίου, που ιδρύεται σήμερα εσείς ή θα τον έχει η Ανεξάρτητη Αρχή ΑΔΑΕ; Αυτό δεν το ξεκαθαρίζεται και είναι μεγάλο πρόβλημα και αυτό που σας λέμε τώρα, είναι θέμα Κράτους Δικαίου. Είναι, Συνταγματική σας υποχρέωση, να υπάρξει σαφής διαχωρισμός μεταξύ των αρμοδιοτήτων, να συμπεριληφθεί αυτή η Τροπολογία η προσθήκη, έτσι όπως διατυπώθηκε από τον Πρόεδρο κ. Ράμμο και με την οποία συμφωνούμε.

Συνεχίζω, κ. Πρόεδρε, ότι απαιτούμε, αφού, βέβαια, δεν πήραμε μέχρι στιγμής ικανοποιητικές απαντήσεις, για το θέμα αυτό. Γιατί, δεν κάνετε μια Ανεξάρτητη Αρχή, δεν μας πείθει αυτό που είπε ο Υπουργός ότι θέλετε μια ευελιξία στο Νομικό Πρόσωπο αυτό, δεν μας πείθουν η αιτιολογίες σας, γιατί στον Ορισμό του Διοικητή, Υποδιοικητή, έχετε αυτή την προχειρότητα;

Γιατί, παραβλέπετε το γεγονός ότι αν δεν υπάρχει διασύνδεση, με τις δυο Ανεξάρτητες Αρχές, δεν μπορεί αυτό το νομοσχέδιο ή αυτό που επιχειρείτε να φέρει Ασφάλεια Δικαίου και μόνο αυτών, ίσως θα ήταν καλύτερο, να το αποσύρεται κ. Υπουργέ το νομοσχέδιο σήμερα και να επανέρθετε, με ένα πλήρες πλαίσιο υπερκομματικής και να δημιουργήσετε μια ανεξάρτητη Εθνική Αρχή και μέχρι τότε, βρισκόμαστε μαζί με όσους επιθυμούν πραγματικά, αδιάβλητη Ανεξάρτητη και ισχυρή Εθνική Αρχή και είμαστε εδώ, για να σας στηρίξουμε και να θωρακίσουμε το Πολίτευμα, την Πατρίδα μας και τις Δημόσιες Υποδομές, του Κράτους Δικαίου και τα Ανθρώπινα Δικαιώματα.

Διότι, αν δεν διασφαλιστούν αυτά τα παράτυπα, τα αυτονόητα, η ουσία του νομοσχεδίου, πιστεύουμε είναι σε αυτό που σας αναφέρουμε, για ακόμη μια φορά.

Όσον αφορά το β΄ μέρος του νομοσχεδίου, τα άρθρα 23 έως 27, σαφώς είμαστε υπέρ. Δεν υπάρχει καμία αντίρρηση στα άρθρα αυτά και για το άρθρο 28 και 29, αφού ακούσαμε και τους φορείς το μεσημέρι, οι οποίοι πρόσκεινται θετικοί. Υπάρχουν κάποιες ενστάσεις είπαμε για τη βιβλιοδεσία, τα οποία πιστεύουμε ότι μπορείτε να τα υπερβείτε αυτά, αλλά ως προς το γενικό μέρος του νομοσχεδίου και τις ασφαλιστικές δικλείδες που πρέπει να φέρετε, βάσει και όλων όσων ακολούθησαν πριν εδώ και δύο χρόνια με τις υποκλοπές, δεν είμαστε σίγουροι και θα το βρείτε μπροστά σας αυτό, κύριε Υπουργέ. Θα το βρείτε και θα καταπέσει αυτό και στους διεθνείς οργανισμούς. Δεν μπορεί και στη Γερμανία υπάρχουν ανεξάρτητες αρχές, όπως υπάρχει και στη Γαλλία, το ξέρετε αυτό.

Με αυτή την λογική εμείς –και κλείνω με αυτό- θα δούμε και την Τρίτη στη δεύτερη ανάγνωση, ποια λογική και ποια ιδεολογία θα επικρατήσει στην κυβέρνηση προς τις συστάσεις μας και όλων όσων είπαν οι σπουδαίοι καθηγητές πανεπιστημίων, κατά την ακρόαση των φορέων. Και ο εκπρόσωπος του Δικηγορικού Συλλόγου και ο καθηγητής από το πανεπιστήμιο των Αθηνών, καθώς και όλες οι αρχές άγγιξαν την ουσία του νομοσχεδίου και έβαλαν θέματα κράτους δικαίου. Οπότε, κύριε Υπουργέ, επιφυλασσόμαστε, κύριε Πρόεδρε, και ως προς τα άρθρα, στη δεύτερη ανάγνωση που θα δούμε την Τρίτη και επιφυλασσόμαστε βέβαια και στην Ολομέλεια και περιμένουμε και είμαστε έτοιμοι να στηρίξουμε το νομοσχέδιο, εφόσον μας πείσετε, με πραγματικά δεδομένα και με πραγματικές αλλαγές για το σκοπό και τις διατάξεις αυτές.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής)**: Ο κύριος Παύλος Σαράκης, Ειδικός Αγορητής της Ελληνικής Λύσης έχει το λόγο. Παρακαλώ να τηρείται ο χρόνος.

**ΠΑΥΛΟΣ ΣΑΡΑΚΗΣ(Ειδικός Αγορητής της Κ.Ο. «Ελληνική Λύση – Κυριάκος Βελόπουλος»)**: Σκοπός του παρόντος σχεδίου νόμου διατρανώνεται ότι αποτελεί η οργάνωση, ο εκσυγχρονισμός και η ενίσχυση της αρμόδιας Εθνικής Αρχής για την Κυβερνοασφάλεια και η μετατροπή της σε Νομικό Πρόσωπο Δημοσίου Δικαίου, καθώς και η ενίσχυση της εμπιστοσύνης των πολιτών στις ψηφιακές υπηρεσίες, μέσω ενός ξεκάθαρου πλαισίου ρόλων, ευθυνών και λογοδοσίας. Έτσι, συστήνεται, σύμφωνα με τα άρθρα 1 και 2, ένα νέο Νομικό Πρόσωπο Δημοσίου Δικαίου, η Εθνική Αρχή Κυβερνοασφάλειας και ρυθμίζονται βασικά ζητήματα, σχετικά με το προσωπικό, τη διοίκηση και τη λειτουργία του.

Πρόκειται για μια εθνική αρχή, που σύμφωνα με την αιτιολογική έκθεση, θα έχει ως στόχο την αποτελεσματική πρόληψη και διαχείριση των κυβερνοεπιθέσεων, είτε την Κυβερνοασφάλεια εν γένει. Χωρίς, βέβαια, να παραγνωρίζει κανείς την ανάγκη κάθε κράτος, ιδίως σήμερα, να θωρακιστεί απέναντι στις κυβερνοεπιθέσεις, θα πρέπει να είμαστε, ιδιαιτέρως, επιφυλακτικοί, ως προς τις ρυθμίσεις του παρόντος νομοσχεδίου. Τούτο, διότι δεν είναι λίγα τα πρόσφατα παραδείγματα, τόσο στο εξωτερικό όσο και στην πατρίδα μας, όπου οι υπηρεσίες που συστάθηκαν, προκειμένου να υπηρετήσουν τον ευγενικό σκοπό της διαφύλαξης της ασφάλειας των πολιτών, καταχράστηκαν την εξουσία τους και μετασχηματίστηκαν σε περιορισμούς της ελευθερίας των πολιτών.

Ούτως και εν προκειμένω το παρόν νομοσχέδιο, θα πρέπει να τύχει μιας βαθιάς επεξεργασίας, ώστε να αποφευχθεί το ενδεχόμενο, στο όνομα ενός ευγενούς σκοπού, να συγκροτηθεί ένας ακόμη κρατικός μηχανισμός εποπτείας και ελέγχου των πολιτών, που εκφράζουν ή υποστηρίζουν απόψεις και θέσεις, που αντίκεινται στην πολιτική ορθότητα της νέας τάξης πραγμάτων.

Στο άρθρο 3. Με το άρθρο αυτό προβλέπεται η σύσταση Νομικού Προσώπου Δημοσίου Δικαίου με την επωνυμία Εθνική Αρχή Κυβερνοασφάλειας, το οποίο εποπτεύεται από τον Υπουργό Ψηφιακής Διακυβέρνησης. Σημειώνεται ότι δεν πρόκειται για κάποια νέα αρχή, αφού αυτή υπήρχε διακριτά και νομοθετικά, σε επίπεδο Γενικής Διεύθυνσης Κυβερνοασφάλειας του Υπουργείου Ψηφιακής Διακυβέρνησης. Προβλέπεται στο νόμο 4577 του 2018, ενώ σχετικός είναι και ο νόμος 4961 του 2022, καθώς και νόμος 5002 του 2022.

Στο άρθρο 4, αναλύεται ο σκοπός και οι αρμοδιότητες της Αρχής, που αφορούν στην οργάνωση, τον συντονισμό, την εφαρμογή και τον έλεγχο ενός ολοκληρωμένου πλαισίου στρατηγικών μέτρων και δράσεων, για την επίτευξη υψηλού επιπέδου κυβερνοασφάλειας στην πατρίδα μας.

Εν προκειμένω, μεταξύ άλλων, αναφέρεται ότι η Εθνική Αρχή Κυβερνοασφάλειας λαμβάνει, ιδίως, τεχνικά μέτρα αποτροπής και αντιμετώπισης του κυβερνοεγκλήματος, σε συνεργασία με άλλες αρμόδιες αρχές και υπηρεσίες και ιδίως με την Ελληνική Αστυνομία, καθώς και ότι παρακολουθεί το συνολικό επίπεδο ασφάλειας του κυβερνοχώρου στη χώρα και προλαμβάνει, προστατεύει, συντονίζει και συμβάλλει στην αντιμετώπιση απειλών και κυβερνοεπιθέσεων.

Είναι προφανές όμως ότι τέτοιου είδους γενικόλογες διατυπώσεις περί παρακολούθησης του κυβερνοχώρου ή περί τεχνικών μέτρων αποτροπής και αντιμετώπισης του κυβερνοεγκλήματος, εγείρουν σοβαρές επιφυλάξεις. Κάθε δημόσιος φορέας η λειτουργία του οποίου συμπλέκεται και ενδεχομένως λειτουργεί περιοριστικά προς τις ελευθερίες των πολιτών, θα πρέπει να διαθέτει ένα σαφώς οριοθετημένο πλαίσιο αρμοδιοτήτων. Αλλιώς ελλοχεύει ο κίνδυνος της κατάχρησης.

Στο άρθρο 5 προβλέπονται εκείνα τα όργανα της διοίκησης της Αρχής, δηλαδή ο διοικητής και ο υποδιοικητής.

Σύμφωνα με το άρθρο 6, ο διοικητής επιλέγεται και διορίζεται με πράξη του Υπουργικού Συμβουλίου, η οποία εκδίδεται μετά από εισήγηση του Υπουργού Ψηφιακής Διακυβέρνησης για πενταετή θητεία. Είναι προφανές ότι τέτοιοι τρόποι διορισμού δεν υποστηρίζουν τη διαφάνεια και την αξιοκρατία. Αντίθετα, με το πρόσχημα της καλής συνεργασίας με τους εκάστοτε υπουργούς, συνεχίζει να εξυπηρετείται αυτό που όλοι ονομάζουμε πελατειακό κράτος.

Στο άρθρο 7, προβλέπονται οι αρμοδιότητες του διοικητή. Έτσι σαν να μην έφτανε ότι αυτός διορίζεται με πολιτικά κριτήρια και μόνον, του παραχωρούνται και υπερεξουσίες. Μεταξύ άλλων αποκτά τη δυνατότητα να αναθέτει σε τρίτους την εκτέλεση έργων και την παροχή υπηρεσιών υπογράφοντας ο ίδιος τις σχετικές πράξεις απευθείας ανάθεσης. Συγκροτεί επιτροπές και ομάδες εργασίας και τις στελεχώνει με μια απλή απόφασή του. Εκδίδει δεσμευτικές οδηγίες. Ο ίδιος ακόμη επιβάλλει τις πειθαρχικές κυρώσεις. Και ναι μεν αντιλαμβανόμαστε όλοι ότι η κορωνίδα μιας υπηρεσίας πρέπει να διαθέτει εκείνο το οπλοστάσιο εξουσιών ώστε να μπορεί να χαράσσει την πολιτική της υπηρεσίας, αλλά εν προκειμένω, δεν εγκαθιδρύεται καν ένα ουσιαστικό σύστημα ελέγχου των ενεργειών του και των πράξεών του.

Στο άρθρο 8, προβλέπεται ότι οι δύο Υποδιοικητές της Αρχής διορίζονται με απόφαση του Υπουργού Ψηφιακής Διακυβέρνησης επίσης με πενταετή θητεία. Έτσι, ο υπουργός διορίζει και παύει, κατά την κρίση του, τους υποδιοικητές για πέντε έτη με δυνατότητα ανανέωσης για άλλα πέντε. Ο τρόπος διορισμού παραμένει για εμάς να είναι αδιαφανής και αναξιοκρατικός. Ακόμη περισσότερο και από αυτόν του διοικητή.

Με το άρθρο 9 προβλέπεται η στελέχωση του γραφείου του διοικητή με τέσσερις συνεργάτες και των γραφείων των υποδιοικητών με δύο συνεργάτες έκαστο. Όλες οι θέσεις συνεργατών καλύπτονται με απόφαση του διοικητή της Αρχής και του αρμόδιου υπουργού είτε μέσω πρόσληψης, είτε μέσω απόσπασης. Δεν προβλέπεται και εδώ καμία αξιοκρατική και διαφανής διαδικασία για την επιλογή των συνεργατών.

Στο άρθρο 10, ορίζονται τα σχετικά με τη διάρθρωση της Εθνικής Αρχής Κυβερνοασφάλειας. Η Αρχή θα διαρθρώνεται σε γραφεία διοικητή και υποδιοικητών και σε δύο γενικές διευθύνσεις, τη γενική διεύθυνση επιτελικού σχεδιασμού και τη γενική διεύθυνση επιχειρησιακού σχεδιασμού. Στην Αρχή θα λειτουργεί ένα κέντρο επιχειρήσεων Κυβερνοασφάλειας, καθώς και ομάδα απόκτησης συμβάντων στον κυβερνοχώρο και εργαστήριο αναλύσεων δοκιμών και ερευνών. Εν προκειμένω, η εμπειρία των προηγούμενων ετών δημιουργεί σοβαρές αμφιβολίες κατά πόσο οι μονάδες αυτές πλην των εντυπωσιακών ονομάτων τους θα παράγουν πραγματικό και ουσιαστικό έργο.

Με το άρθρο 11 ορίζεται ότι συστήνεται μονάδα εσωτερικού ελέγχου της Αρχής, η οποία θα λειτουργεί σε επίπεδο τμήματος και θα υπάγεται απευθείας στον διοικητή, σύμφωνα με το άρθρο 10 του νόμου 4795/2021. Ανακύπτουν εύλογες επιφυλάξεις κατά πόσο μία μονάδα εσωτερικού ελέγχου που υπάγεται είτε προΐσταται ο διοικητής της Αρχής, θα μπορέσει να ασκήσει ουσιαστικά καθήκοντα ελέγχου.

Στο άρθρο 12, προβλέπεται ότι στην Αρχή συστήνεται γραφείο του Νομικού Συμβουλίου του Κράτους. Για τη στελέχωση του γραφείου οι οργανικές θέσεις του κύριου προσωπικού του Νομικού Συμβουλίου του Κράτους αυξάνονται κατά τρεις. Δηλαδή, ανά μία στον βαθμό του Νομικού Συμβούλου του Κράτους, του Παρέδρου και του Δικαστικού Πληρεξουσίου.

Ενδιαφέρον εν προκειμένω παρουσιάζει και η πρόβλεψη της παραγράφου 3 του άρθρου, σύμφωνα με την οποία ο διοικητής της Αρχής ύστερα από αιτιολογημένη γνώμη του προϊσταμένου του Γραφείου του Νομικού Συμβουλίου του Κράτους, αν αυτό επιβάλλεται από το πλήθος των υποθέσεων που εκκρεμούν ή λόγω της βαρύτητας της υπόθεσης και της πολυπλοκότητας των νομικών ζητημάτων της μπορεί να αναθέτει την υπεράσπιση της Αρχής για συγκεκριμένη υπόθεση που εκκρεμεί σε οποιοδήποτε βαθμό εθνικό, αλλοδαπό, ενωσιακό ή διεθνές δικαστήριο, διοικητικό δικαστήριο ή διοικητική αρχή σε δικηγόρο ή δικηγόρους. Με ποιο κριτήριο, λοιπόν, όμως θα επιλέγονται οι δικηγόροι; Θα υπάρχει κάποιος κατάλογος, στον οποίο θα μπορεί να μετέχει όποιος δικηγόρος το επιθυμεί ή η επιλογή θα γίνεται μεταξύ γνωστών, φίλων και ημετέρων;

Στο άρθρο 13, ρυθμίζονται τα σχετικά με το προσωπικό της Αρχής. Οι θέσεις καλύπτονται με προσλήψεις, αποσπάσεις, μετατάξεις προσωπικού του δημοσίου τομέα, πολιτικού και ένστολου προσωπικού από τα Σώματα Ασφαλείας και τις Ένοπλες Δυνάμεις. Ιδιαίτερο, όμως, προβληματισμό δημιουργούν η παράγραφος 3, περίπτωση β, σύμφωνα με την οποία προβλέπεται ότι οι αποσπάσεις και μετατάξεις του α’ εδαφίου διενεργούνται κατά παρέκκλιση κάθε αντίθετης γενικής ή ειδικής διάταξης, με απόφαση του Υπουργού Ψηφιακής Διακυβέρνησης, μετά από δημόσια πρόσκληση εκδήλωσης ενδιαφέροντος και κατόπιν εισήγησης του Διοικητή της αρχής. Και η παράγραφος 7, σύμφωνα με την οποία το προσωπικό που, κατά την έναρξη ισχύος του παρόντος, είναι αποσπασμένο στη Γενική Διεύθυνση Κυβερνοασφάλειας του Υπουργείου Ψηφιακής Διακυβέρνησης, δύναται να μεταταχθεί κατά παρέκκλιση κάθε αντίθετης ρύθμισης, με αίτησή του και απόφαση του αρμοδίου Οργάνου του Υπουργείου Ψηφιακής Διακυβέρνησης σε κενές οργανικές θέσεις της Αρχής ή σε προσωποπαγείς θέσεις που συνιστώνται για το σκοπό αυτό.

Εν προκειμένω, ενώ η Κυβέρνηση ευαγγελίζεται ότι υπηρετεί την αξιοκρατία και τη διαφάνεια, παρατηρούνται -όπως πάντα- οι συνήθεις παρεκκλίσεις που εξυπηρετούν μονάχα το πελατειακό κράτος.

Επιπλέον, οι οργανικές θέσεις του προσωπικού της Αρχής ορίζονται συνολικά σε 155, ενώ στην αντίστοιχη Γενική Διεύθυνση του Υπουργείου, η οποία καταργείται τώρα, είχαν συσταθεί 76 θέσεις προσωπικού. Πώς δικαιολογείται, λοιπόν, αυτή η αύξηση που υπερβαίνει το διπλασιασμό;

Στο άρθρο 14, θεσπίζεται ειδικό καθήκον εχεμύθειας για όλο το προσωπικό, καθώς και για όλα εκείνα τα πρόσωπα, με τα οποία συνδέονται οι απασχολούμενοι σε αυτήν -σε ομάδες, δηλαδή, εργασίας ή σε επιτροπές- καθώς και η υποχρέωση διαβάθμισης για το χειρισμό εθνικά διαβαθμισμένων πληροφοριών και υλικού, μόνο για το προσωπικό της. Η υποχρέωση αυτή της εχεμύθειας, όπως προβλέπεται κατά καθολικό και απόλυτο τρόπο, για το σύνολο του προσωπικού της Αρχής, προκαλεί προβληματισμούς. Από την άλλη, η θεσπιζόμενη ποινική κύρωση, για την παραβίαση αυτής της εχεμύθειας, είναι ελάσσονος βαρύτητας -φυλάκιση μόλις τουλάχιστον ενός έτους.

Στο άρθρο 15, προβλέπεται από πού θα προέρχονται οι πόροι της Αρχής.

Στο άρθρο 16, προβλέπεται η ένταξη της Εθνικής Αρχής Κυβερνοασφάλειας στους τεχνολογικούς φορείς του ν.4310/2014.

Στο άρθρο 17, τροποποιείται η παράγραφος 1 του άρθρου 15 του ν.4577/2018, προκειμένου η επιβολή κυρώσεων σε φυσικά και νομικά πρόσωπα για παραβίαση των διατάξεων του ίδιου νόμου να αποτελεί αρμοδιότητα του Διοικητή της Αρχής.

Στο άρθρο 19, αυτό που θέλουμε να επισημάνουμε είναι ότι τροποποιείται η παράγραφος 1 του άρθρου 23 του ν.5022/2022, προκειμένου στην Επιτροπή Συντονισμού για θέματα Κυβερνοασφάλειας να συμμετέχει και να προεδρεύει ο Προϊστάμενος του Γραφείου Συμβούλου Εθνικής Ασφάλειας της Γενικής Γραμματείας του Πρωθυπουργού. Το εν λόγω άρθρο το είχαμε καταψηφίσει. Είναι ένα άρθρο, το οποίο δημιουργεί έντονους προβληματισμούς. Η Κυβέρνηση, 14 μήνες μετά την ψήφιση του ν.5002/2022, τροποποιεί τη διάταξη και προσθέτει τον Προϊστάμενο του Γραφείου Συμβούλου Εθνικής Ασφάλειας της Γενικής Γραμματείας του Πρωθυπουργού ως έκτο μέλος και, μάλιστα, Πρόεδρο της Επιτροπής. Η σύνδεση του επιτελικού κράτους και της Γενικής Γραμματείας του Πρωθυπουργού με την Επιτροπή Συντονισμού για θέματα Κυβερνοασφάλειας είναι ξεκάθαρη. Ο Πρωθυπουργός θέλει να ασκεί έλεγχο παντού και μάλιστα σε τέτοιους κρατικούς μηχανισμούς.

Επιφυλασσόμαστε να τοποθετούμε και στην επόμενη συνεδρίαση της Επιτροπής μας. Θα τα αναλύσουμε περαιτέρω και στην επόμενη συνεδρίαση, αλλά και στην Ολομέλεια, όταν θα συζητηθεί το παρόν νομοσχέδιο.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Δεν έχουμε πειστεί καθόλου για αυτόν το νέο φορέα νομικό πρόσωπο δημοσίου δικαίου, που ιδρύεται. Αντίθετα, η σημερινή συνεδρίαση και οι τοποθετήσεις των φορέων μάς κάνουν ακόμη πιο επιφυλακτικούς. Δεν θα πω για τους 4 σημαντικότατους φορείς και προσωπικότητες, οι οποίοι είπαν, σαφώς, ότι θα έπρεπε να είναι Εθνική Αρχή ανεξάρτητη και ότι αυτή δεν είναι Ανεξάρτητη Εθνική Αρχή. Δεν θα πω για τις ενστάσεις επί μέρους, που είχαν και για το πώς ανοίγονται δρόμοι, οι οποίοι, δυστυχώς, δημιουργούν προβλήματα στην εργοδοσία του φορέα.

Θα πω όμως αναλυτικά,όπως είχα πει και ‘χτες ότι αυτό είναι ένα ψευδεπίγραφο νομοσχέδιο, κατά την προσφιλή σας μεθοδολογία, γιατί;Ονομάζετε ένα νομικό πρόσωπο δημοσίου δικαίου «Εθνική Αρχή Κυβερνοασφάλειας» ενώ δεν πρόκειται ούτε για ίδρυση εθνικής αρχής με τη μορφή που γνωρίζουμε, αλλά αντίθετα πρόκειται για μια εθνική υπηρεσία κυβερνοασφάλειας, διότι προσομοιάζει σε πάρα πολλά σημεία με την ΕΥΠ Εθνική Υπηρεσία Πληροφοριών. Επιμένω, λοιπόν, ότι είναι περισσότερο μια εθνική υπηρεσία κυβερνοασφάλειας και όχι μια εθνική αρχή.

Ξεκαθαρίστε. Αφού δεν θέλετε να κάνετε ανεξάρτητη εθνική αρχή γιατί λοιπόν δεν την ονομάζετε «Εθνική Υπηρεσία»; Τέτοια είναι και θα αποδειχτεί πολύ γρήγορα ότι έτσι θα λειτουργεί.

Γιατί λέω ότι μοιάζει με την ΕΥΠ; Γιατί διοικητικά, οργανωτικά και λειτουργικά της μοιάζει. Γιατί δε διοικείται από διοικητικό συμβούλιο, αλλά όπως ορίζεται στα άρθρα 5 και 6 από ένα μονοπρόσωπο όργανο το διοικητή. Ο διοικητής σύμφωνα με τα άρθρα 7 και 9 συγκεντρώνει όλη την εξουσία και τις αρμοδιότητες τόσο ως προς τον ορισμό των τρόπων και δράσεων εξυπηρέτησης του φορέα όσο και στην κατανομή των θέσεων προσωπικού, ανά εργασιακή σχέση.

Αυτός αποφασίζει για τη συγκρότηση μόνιμων και έκτακτων επιτροπών και ομάδων εργασίας. Αποφασίζει για την περιγραφή του αντικειμένου κάθε θέσης εργασίας, ο διοικητής. Ο διοικητής αναθέτει σε τρίτους, από το δημόσιο ή τον ιδιωτικό τομέα, μελετών, έργων και υπηρεσιών. Ο διοικητής συντάσσει την ετήσια έκθεση κ.λπ.. και όταν ρώτησα ‘χτες και τον Υφυπουργό, αν ο διοικητής θα υποχρεούται να εφαρμόσει τη νομοθεσία περί δημοσίων έργων και υπηρεσιών και στη συγκεκριμένη περίπτωση, οι αυξημένες αρμοδιότητες θα περιλαμβάνουν και την παράκαμψη αυτή της νομοθεσίας με αναθέσεις και εικονικές διαπραγματεύσεις; Δεν μου απαντήσατε, βεβαίως.

Ο διοικητής, επίσης, σύμφωνα με το άρθρο 17 επιβάλλει σε φυσικά και νομικά πρόσωπα τις κυρώσεις που προέβλεπε η Οδηγία της Ευρωπαϊκής Ένωσης και που επέβαλε μέχρι σήμερα ο Υπουργός Ψηφιακής Πολιτικής. Αυτός ο «πανίσχυρος» διοικητής, ορίζεται με πράξη του Υπουργικού Συμβουλίου, μετά από πρόταση του Υπουργού Ψηφιακής Διακυβέρνησης. Δεν εγκρίνεται από τη Βουλή και κατά την άποψή μας, το είπαν όλοι, προφανώς δεν λογοδοτεί στη Βουλή. Μας είπατε «όχι όχι, μην ανησυχείτε, λογοδοτεί». Που το λέει αυτό το νομοσχέδιο; Που το λέει, σε ποιο άρθρο και με ποια σαφήνεια; Αφήστε τα αυτά. Εδώ, η EYΠ επικαλούνταν το απόρρητο και δεν απολογήθηκε σε τίποτα στη Βουλή. Σας παρακαλώ πάρα πολύ. Δεν έχουμε έρθει από άλλη χώρα, από αυτήν εδώ έχουμε έρθει.

Λοιπόν, τώρα τι να πω για τα προσόντα τους; Αυτά λέχθηκαν και για τους υποδιοικητές και αυτά λέχθηκαν.

Από κει και ύστερα, εμείς έχουμε πάρα πολλές ενστάσεις και επιφυλάξεις για τον ρόλο αυτού του νέου φορέα, οπότε όπως καταλαβαίνετε, τα άρθρα 1 έως 10 του πρώτου κεφαλαίου, ορισμένα του Β΄ και του Γ΄ δεν θα συναινέσουμε σε αυτά.

Για να μην ξαναπώ για το άρθρο 10 όπου ιδρύονται οι δύο γενικές διευθύνσεις. Είπαν και άλλοι συνάδελφοι, τι συμβαίνει; Μια «Επιτελικού Σχεδιασμού» και μια «Επιχειρήσεων». Και αυτές είναι από το διοικητή, δεν ρυθμίζονται με βάση τους υποδιοικητές, αναλαμβάνει κάτι ο κάθε υποδιοικητής. Ότι δεν υπάρχει καμία πρόβλεψη για μονάδα τεχνητής νοημοσύνης που είναι το κυρίαρχο θέμα του μέλλοντος. Έχετε πολλά θέματα ψηφιακότητας ανοιχτά, όπως την αξιοποίηση και αναβάθμιση του Κυβερνητικού Κέντρου Δεδομένων, το iCloud.

Μας λέτε ότι ορισμένα από αυτά τα θέματα θα έρθουν στο επόμενο νομοσχέδιο το οποίο θα κάνει την ενσωμάτωση της Ευρωπαϊκής Οδηγίας και όπου εκεί μέσα μάλιστα σήμερα μία κυρία ήταν ενήμερη εντελώς από το τι θα περιλαμβάνει το νέο νομοσχέδιο της Ευρωπαϊκής Ένωσης.

Η κυρία είπε πολύ συγκεκριμένα πράγματα, για να είναι, απλά, μια απάντηση στη διαβούλευση. Άρα, εδώ γιατί δεν τα φέρνετε και τα δύο μαζί, για να ξέρουμε, ακριβώς, τι μας συμβαίνει; Αναρωτιέμαι.

Εγώ, πιστεύω ότι υπάρχει πρόβλημα κατάχρησης των προσωπικών δεδομένων των πολιτών, γιατί για τον ψηφιακό μετασχηματισμό του κράτους ας μη λέμε και πολλές κουβέντες, γιατί αυτός ο ψηφιακός μετασχηματισμός περισσότερο είναι διαχείριση της γραφειοκρατίας, ψηφιοποίηση της γραφειοκρατίας, παρά ουσιαστικός ψηφιακός μετασχηματισμός. Έχω μεγάλη γνώση από το τι έγινε στο Υπουργείο, στο οποίο ήμουνα, τι σας παρέδωσε η ΗΔΙΚΑ και τι εφαρμόζεται σήμερα.

Τώρα, για να τελειώνω, κ. Πρόεδρε, γιατί όπως καταλαβαίνετε έχουμε μια κεντρική διαφορά σε όλη τη συγκρότηση αυτού του φορέα, στην καρδιά αυτού του νομοσχεδίου. Η διαφορά μας είναι στην καρδιά του νομοσχεδίου. Επιμέρους διατάξεις μπορεί να είναι θετικές έως αδιάφορες σε αυτή τη φάση, έως επαμφοτερίζουσες σε αυτή τη φάση. Όμως η καρδιά του νομοσχεδίου δεν δημιουργεί, έρχεται σε σύγκρουση με το Κράτος Δικαίου, έρχεται σε σύγκρουση και νομίζω ότι ένα από τα πιο σημαντικά είναι το άρθρο 19, όπου εκεί, πραγματικά, όπως ορίζεται η Επιτροπή Συντονισμού για Θέματα Κυβερνοασφάλειας, ορίζεται να αποτελείται από 5 μέλη που υποδεικνύονται από τον Υπουργό Εθνικής Άμυνας, τον Υπουργό Προστασίας του Πολίτη, τον Υπουργό Ψηφιακής Διακυβέρνησης, το αρμόδιο για την εποπτεία της ΕΥΠ μέλος της Κυβέρνησης, τον αρμόδια για την εποπτεία της ΕΥΠ Υφυπουργό και το Διοικητή της ΕΥΠ. Και προστίθεται - για να μη γίνει και κανένα λάθος - έκτο μέλος, ο Προϊστάμενος του Γραφείου Συμβούλιο Εθνικής Ασφαλείας της Γενικής Γραμματείας του Πρωθυπουργού.

Δε μου λέτε, το ότι αυτή τη φορά ο κ. Μητσοτάκης βλέποντας ότι δεν του βγήκε σε καλό το ότι πήρε την ΕΥΠ υπό τη δικαιοδοσία του, σε αυτή την περίπτωση εδώ είναι μόνο κατά όνομα που δεν παίρνει υπό τη δικαιοδοσία του αυτό το νέο φορέα. Είναι προφανές, νομίζω, αυτό.

Από εκεί και ύστερα υπάρχουν διατάξεις, στις οποίες συμφωνούμε, αλλά νομίζω στο δεύτερο μέρος. Καταρχήν, δε διαφωνούμε με τα άρθρα 25, 26, 27. Από εκεί και ύστερα, όμως, τα άρθρα 28, 29 για το Κτηματολόγιο - το είπα και χτες - αποδεικνύουν ότι δεν έκανε τίποτα η Κυβέρνησή σας από το 2019 κι εδώ για το Ελληνικό Κτηματολόγιο και σήμερα μας φέρνετε αυτά τα 2 άρθρα, χωρίς να μας λέτε αν κάποτε θα ολοκληρωθεί το Ελληνικό Κτηματολόγιο, αν βάζετε κάποια ημερομηνία. 4 χρόνια κυβερνάτε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Τα έχουμε απαντήσει αυτά, κυρία Φωτίου. Δεν ήσασταν εδώ.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ναι, ναι, ναι, «τα απαντήσατε». Εδώ ήμουν και ξέρετε ότι διαβάζω τα πρακτικά, κ. Υφυπουργέ, εκτός κι αν δεν το ξέρετε. Είπατε - για να το πω επί λέξει - ότι «ήταν αστεία η βόμβα που έβαλα ότι αν θα δώσετε σε ιδιώτες». Επί λέξει στα πρακτικά. Λοιπόν, μη μου λέτε εμένα αν διαβάζω ή αν δε διαβάζω. Σε εμένα αναφερόμενοι είπατε αυτά. Εγώ, λέω κάτι πολύ πιο σημαντικό. Λέω ότι εδώ δεν τελειώνετε ποτέ με μία ιστορία, την οποία έχετε αφήσει στο έλεος του θεού.

Εν πάσει περιπτώσει, όπως κατανοείτε, εμείς, επιφυλασσόμαστε, αλλά δε συναινούμε επί της αρχής σε αυτό που πάτε να κάνετε, γιατί πιστεύουμε ότι η ίδια η καρδιά του νομοσχεδίου είναι εντελώς παραπλανητική και δεν πρόκειται να βοηθήσει τη χώρα.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Ο κ. Ιωάννης Κόντης, Ειδικός Αγορητής της Κ.Ο. «ΣΠΑΡΤΙΑΤΕΣ», έχει τον λόγο.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο «ΣΠΑΡΤΙΑΤΕΣ»):** Θα είμαι σχετικά σύντομος, γιατί για αυτό το νομοσχέδιο δεν έχουμε να πούμε πολλά, τα έχουμε πει. Είναι, ένα νομοσχέδιο, το οποίο θα μπορούσε να ήταν μία εναρμόνιση των αρμοδιοτήτων της «ΕΥΠ» στα πλαίσια στα οποία λειτουργεί σήμερα, σε αυτά που ζητάει η Ευρωπαϊκή Ένωση.

Όπως ξέρουμε τον Απρίλιο του 2023,η Ευρωπαϊκή Επιτροπή δημοσίευσε μια πρόταση για τον καθορισμό μέτρων, ενίσχυσης, αλληλεγγύης, ικανοτήτων, ανίχνευση και αντιμετώπιση απειλών «Κυβερνοασφάλειας». Ζητήθηκε είτε να δημιουργηθεί ένας φορέας, σαν αυτόν τον φορέα το Εθνικό ΣΟΚ «SECURITY OPEREATION CENTER» αν δεν κάνω λάθος, είναι αυτό που το δημιουργούμε. Όλα μαζί και τα 27 κράτη, να κάνουνε μια προσπάθεια σύζευξης, με τον Ευρωπαϊκό Οργανισμό Πρόβλεψης και Αντιμετώπισης των θεμάτων αυτών. Μάλιστα, προέβλεψε η χρηματοδότηση αυτού του υποτιθέμενου φορέα που διοργανώνουμε, το 50% να προέρχεται από την Ευρωπαϊκή Ένωση, και το 75% στη διασυνοριακή λειτουργία του φορέα που προέρχεται από την Ευρωπαϊκή Ένωση. Μιλάω για τη χρηματοδότηση. Συνεπώς, είναι κάτι το οποίο θα αντιμετωπίσουμε, το ζητά η Ευρωπαϊκή Ένωση, αλλά θα έπρεπε, είτε να είναι ανεξάρτητο, αν και ζητάει η Ευρωπαϊκή Ένωση να είναι δημόσιο, αλλά στην Ελλάδα ζούμε. Οι ανεξάρτητες αρχές σε αυτά τα θέματα, σίγουρα είναι προτιμότερες και θα το δούμε να λειτουργεί με τα δεδομένα, τα οποία έχετε θεσπίσει εδώ, τα έχουν πει οι προηγούμενοι ομιλητές και δεν θέλω να πω τα ίδια.

Η πρόσληψη του Διοικητού, ο οποίος είναι ένας αυτοδύναμος και παντοδύναμος Διοικητής, ο νόμος προσδιορίζει τα στοιχεία, με τα οποία πρέπει να έχει για να προσληφθεί, αλλά υπάρχει και το διαζευκτικό «ή», η μπορεί να προέρχεται από τις τάξεις του Στρατού, της Αστυνομίας ή του δημοσίου. Μπορεί να προέρχεται και από εκεί. Αυτό λοιπόν, το «ή» μπορεί να αναιρεί και την απαίτηση των προ υπαρχόντων και υπαρχουσών προϋποθέσεων. Δηλαδή, μπορεί κάποιος που να έρχεται από το δημόσιο και να μην έχει το μεταπτυχιακό που απαιτείται. Είναι προϋπόθεση να προέρχεται, είτε από το δημόσιο, είτε να έχει μεταπτυχιακό, αλλά αν έρθει από το δημόσιο ή από το στρατό, να έχει μεταπτυχιακό τίτλο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):***Ομιλεί εκτός μικροφώνου…..*

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο «ΣΠΑΡΤΙΑΤΕΣ»):** Υπάρχει «ή» διαζευκτικά. Όμως, δεν λέει να είναι κάτοχος των ίδιων τίτλων, λέει από τους ήδη, υπάρχοντες από το στρατό.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):***Ομιλεί εκτός μικροφώνου…..*

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο «ΣΠΑΡΤΙΑΤΕΣ»):** Υπάρχουν στον Στρατό, στην Κυβερνοάμυνα, δεν ξέρω αν υπάρχουν τόσα πολλά, εάν υπάρχουν χαίρομαι. Δεν λέει, εάν είναι από την «Κυβερνοάμυνα», λέει από τους υπάρχοντες απόστρατους αξιωματικούς ή εν ενεργεία. Θα μπορούσε να είναι και μη «Κυβερνοάμυνας». Σήμερα, είδαμε πρώην διοικητή του ΟΣΕ, που δεν είχε δει τραίνο από κοντά, όταν είχε πάει στον ΟΣΕ το 2019. Όλα, γίνονται στην Ελλάδα, καθώς μου είπε ότι έμαθε τα τρένα εκεί. Σε αυτό το πλαίσιο, που η Ευρωπαϊκή Ένωση θέσπισε, υπάρχει μια αξιολόγηση του Ευρωπαϊκού Ελεγκτικού Συνεδρίου, το οποίο έχει πολλές αντιρρήσεις, θα το έχετε διαβάσει σίγουρα, το οποίο θέτει σαν πρώτο θέμα, το ότι δεν υπάρχει εμπειρία ή δεν μπορούμε να θέσουμε κάποια θέματα, στα οποία θα προσδιοριστούν, η εμπειρία και έτσι πάμε πειραματικά.

Επίσης, η Ευρωπαϊκή Επιτροπή, είχε ανακοινώσει τη δρομολόγηση μιας ακαδημίας τον Απρίλιο του 2023, «Κυβερνοδεξιοτήτων». Μία νέα πρωτοβουλία, με στόχο την κάλυψη της έλλειψης ταλέντων στον τομέα της «Κυβερνοασφάλειας».

Τώρα, θα συμμετέχουν άτομα, τα οποία πρόκειται να προσληφθούν σε αυτό τον φορέα, σε αυτό το «Μίνι Σεμινάριο ή Πανεπιστήμιο της Ευρωπαϊκής Ένωσης για «Κυβερνοδεξιότητες»;

Ήδη, έχουν συμμετάσχει ή θα είναι απαραίτητη η προϋπόθεση, να συμμετάσχουν εκεί για να μπουν στον φορέα αυτόν; ή αρκούν, τα όσα έχουν αποκτήσει σαν γνώση εδώ στην Ελλάδα;

Ίσως θα έπρεπε να προβλέπεται και μία περαιτέρω πρόσθετη επιμόρφωση εκεί. Το 2021 η Ευρωπαϊκή Ένωση δημιούργησε το Ευρωπαϊκό Κέντρο Αρμοδιότητας για Βιομηχανικά, Τεχνολογικά και Ερευνητικά Θέματα Κυβερνοασφάλειας. Το εγκαινίασε το 2023 και προσπαθεί μέσα από το συντονισμό τον ευρωπαϊκό να δώσει, ειδικά σε θέματα Κυβερνοασφάλειας, τα φώτα της και τις κατευθυντήριες για το πώς θα δρα κάθε αρχή.

Συνεπώς, θα μπορούσε να γίνει όλο αυτό στην ήδη υπάρχουσα Επιτροπή, που υπάρχει, όπως είπαν και οι προηγούμενοι, εδώ και χρόνια. Να την αναβαθμίσουμε και να μην χρειαστεί να φτιάξουμε μία νέα αρχή στην οποία θα προσθέσουμε 150 άτομα ή και περισσότερα με ό,τι αυτό συνεπάγεται, μετακλητούς, υπαλλήλους και οτιδήποτε άλλο και να μην υπάρχει αυτή η απαίτηση ή η αμφισβήτηση της ανεξαρτησίας της.

Εν πάση περιπτώσει πιστεύουμε, αφού έτσι κι αλλιώς θα περάσει αυτό, ότι θα πρέπει να το δούμε πολύ σοβαρά και θα πρέπει οι πολίτες να αντιληφθούν ότι η Κυβερνοασφάλεια δεν αφορά μόνο τα της κυβέρνησης, αλλά αφορά και την ίδια τη ζωή τους. Εκεί θα πρέπει να προβλεφθεί και το είπαμε και προχθές, ποιος θα προστατεύει τους πολίτες από τις ιδιότυπες κυβερνοεπιθέσεις που υφίστανται κάθε μέρα, οι οποίες είναι η παρέμβαση στη ζωή τους. Ακόμα και στον λογαριασμό της τράπεζας τους κι αυτό είναι κίνδυνος για μία χώρα και για τον πολίτη της. Γιατί όταν οι πολίτες δεν εμπιστεύονται πλέον το διαδίκτυο και οτιδήποτε συμβαίνει μέσα από αυτό και παίρνουν ένα email από το gov που λέει, αν δεν κάνετε κ.λπ.. Εγώ το έχω πάρει πρόσφατα πάνω από 100 φορές. Έχω κάνει καταγγελίες, δεν βλέπω όμως να γίνεται κάτι. Καταλαβαίνω ότι είναι δύσκολο γιατί μπορεί να είναι από τη Νιγηρία ή να είναι από οπουδήποτε αλλού. Πώς θα προστατευτούμε εκεί; Πώς θα προστατευθεί η μητέρα ενός πολίτη η οποία είναι 60, 70 χρονών και τελείως αθώα θα πατήσει και θα χάσει κάποια χρήματα από το λογαριασμό της, θα τις κλέψουν όλα τα δεδομένα; Εκεί δεν πρέπει να δώσουμε μεγαλύτερη σημασία;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αυτά κάνει η Αρχή. Η Αρχή τα ρυθμίζει αυτά.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Μακάρι. Δεν το βλέπω να τα προσδιορίζει, μακάρι να τα ρυθμίζει.

Και σε άλλα θέματα της καθημερινότητάς μας, θέματα εισβολής. Θεωρητικά η Αρχή ρυθμίζει τα βιομηχανικά, βιομηχανική κατασκοπεία, τις τράπεζες, όλα.

Μία Ανεξάρτητη Αρχή ή μία προϋπάρχουσα Αρχή η οποία απλά θα κάνει ένα update στην κατάσταση που βρίσκεται θα μπορούσε να τα λύσει αυτά χωρίς να χρειαστεί να δημιουργηθεί μία νέα ιδιαίτερη αρχή. Μακάρι εάν δημιουργηθεί όπως το λέτε -εμείς είμαστε επιφυλακτικοί- και να ασχοληθεί με αυτά τα θέματα, να δώσει λύσεις σε ένα ορίζοντα δύο, τριών ετών. Θα είμαστε ευτυχείς. Σίγουρα όμως ξέρουμε ότι πάντα τρέχουμε πίσω από την απάτη και το έγκλημα και ειδικά το ηλεκτρονικό έγκλημα. Ξέρουμε ότι ένας νεαρός χάκερ 15 ετών μπήκε το 2000 στη NASA και διέλυσε τα πάντα. Άλλοι έχουν παρέμβει σε πολύ σοβαρότερες περιπτώσεις και πάντα καμιά Κυβερνοανασφάλεια δεν τους έπιασε.

Στα θέματα των ιδιωτικών δεδομένων ήρθαν οι φορείς και μας είπαν κάποια πράγματα. Εγώ δεν θα το πάρω σοβαρά το σχόλιο της κυρίας η οποία μας είπε ότι αν κάποιος δεν έχει να κρύψει κάτι δεν έχει να φοβάται κάτι. Είναι δικαιολογία αυτή για να πούμε ότι εντάξει δεν πειράζει να μην υπάρχει και Κυβερνοασφάλεια; Κανείς δεν έχει να κρύψει κάτι. Συνεπώς, πρέπει να μπαίνουν όλοι να κοιτάνε τα ιδιαίτερα μας; Δεν χρειαζόταν να ειπωθεί κάτι τέτοιο. Ήταν τελείως ατυχές αυτό που ειπώθηκε σήμερα και μας κάνει να είμαστε πιο επιφυλακτικοί ακόμη.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Αυτή η κυρία δεν εκφράζει την Κυβέρνηση.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):**  Όχι, βεβαίως δεν εκφράζει, απλά δεν μπορεί να ακούγονται αυτά εδώ. Σαν να λέμε, εντάξει πάμε και ό,τι γίνει έγινε. Η Κυβέρνηση θα έπρεπε να αντικρούσει την κυρία σε αυτό που είπε.

Μας είπατε για τους φορείς ότι συμφωνούν. Δεν συμφωνούν όλοι, λοιπόν, στον τρόπο αντιμετώπισης που μπορεί να έχουμε στα ιδιωτικά μας δεδομένα. Εκεί θα πρέπει να υπάρχει μια μεγάλη δικλείδα. Την εκφράζει και το Ελεγκτικό Συνέδριο της Ευρωπαϊκής Ένωσης που λέει ότι οι πολίτες πρέπει να είναι σίγουροι ότι τα δεδομένα τους δεν θα υπόκεινται όχι μόνο σε κλοπή αλλά και σε εμπορική εκμετάλλευση. Μην ξεχνάμε ότι μπαίνουμε στο διαδίκτυο σήμερα και μετά από λίγο βλέπουμε διαφημίσεις για το θέμα το οποίο ερευνήσαμε να μας έρχονται μέσα από διάφορα sites που επισκεπτόμαστε λίγο αργότερα και αυτό είναι ένα θέμα που πρέπει να εξετάσουμε και αυτό είναι ένα θέμα που θα πρέπει να επιληφθεί η υπό σύσταση επιτροπή.

Και όσο για τα τελευταία πρόστιμα, θεωρούμε, ότι αν γίνει σωστά η επεξεργασία των στοιχείων, θα βοηθήσει, δεν νομίζω ότι υπάρχει αντίρρηση γι’ αυτό.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων των Επιτροπών):** Τον λόγο έχει ο κ. Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός αγορητής της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»)**: Κύριε Πρόεδρε, κυρίες και κύριοι συνάδελφοι, ήδη από την πρώτη Επιτροπή τοποθετηθήκαμε με σαφήνεια, δηλώσαμε ότι θα καταψηφίσουμε το παρόν νομοσχέδιο και σήμερα, ύστερα και από την ακρόαση των φορέων, θα είμαστε σύντομοι, απλά θέλουμε να εστιάσουμε σε ορισμένα σημεία του παρόντος νομοσχεδίου, τα οποία θεωρούμε ότι είναι εξαιρετικά προβληματικά.

Το παρόν νομοσχέδιο, λοιπόν, αναφέρει, ότι θα συσταθεί ένα Νομικό Πρόσωπο Δημοσίου Δικαίου με την επωνυμία Εθνική Αρχή Κυβερνοασφάλειας. Και τίθεται και από εμάς το ερώτημα, όπως ετέθη και από τους φορείς, γιατί να επιλεγεί αυτή η συγκεκριμένη μορφή, δηλαδή, το Νομικό Πρόσωπο Δημοσίου Δικαίου και όχι με μορφή μιας Ανεξάρτητης Διοικητικής Αρχής; Τότε, με αυτή τη μορφή, θα ελέγχεται πλήρως από το Πρωθυπουργικό Γραφείο, μαζί με τα πάσης φύσεως ενδεχομένως οικονομικά κονδύλια, τα οποία θα απαιτηθούν για τη λειτουργία του. Αν όμως δοθεί η μορφή της Ανεξάρτητης Διοικητικής Αρχής, θα μπορεί να ελέγχεται κοινοβουλευτικώς, όπως συμβαίνει και με τις άλλες Αρχές. Με τη μορφή του Νομικού Προσώπου Δημοσίου Δικαίου, η Εθνική Αρχή, όχι μόνο δεν θα μπορεί να ελέγχεται και να ασκείται κοινοβουλευτικός έλεγχος επ’ αυτής, αλλά ούτε και η Διάσκεψη των Προέδρων θα μπορεί να εκφράζει άποψη, όπως κάνει και για τις άλλες Αρχές.

Θεωρούμε, λοιπόν, κατά την κρίση μας, ότι με αυτή τη μορφή απομειώνεται ο δημοκρατικός έλεγχος σύστασης και λειτουργίας της Αρχής και δημιουργείται ένα επικίνδυνο στεγανό μεταξύ δράσεων της Αρχής και της Βουλής. Θεωρούμε, ότι θα ήταν καλή προοπτική, η εν λόγω Εθνική Αρχή, να λογοδοτεί ανά τακτά χρονικά διαστήματα στη Βουλή και να ενημερώνει όλα τα πολιτικά κόμματα για τη πορεία, τα πεπραγμένα της και τις ενέργειές της, προς την επίτευξη του σκοπού, τον οποίο εν τέλει διατείνεται ότι θα τον επιδιώκει. Η Εθνική Αντιπροσωπεία θα πρέπει να γνωρίζει τις εξελίξεις για ένα τόσο σημαντικό ζήτημα όπως αυτό της Κυβερνοασφάλειας, την οποία λέει ότι προστατεύει η κυβέρνηση με το παρόν νομοσχέδιο. Πλην, όμως, κάτι τέτοιο δεν αναφέρεται πουθενά.

Ένα ακόμα σημείο το οποίο μας έχει προκαλέσει ιδιαίτερο προβληματισμό, είναι η αναφορά στο άρθρο 4 παράγραφος 2 εδάφιο γ’, που λέει η Αρχή, ότι εισηγείται στον Υπουργό Ψηφιακής Διακυβέρνησης τη πρόταση νομοθετικών μέτρων και την έκδοση Κανονιστικών Πράξεων, οι οποίες αφορούν στο τομέα της Κυβερνοασφάλειας. Οι Κανονιστικές Πράξεις θεσπίζουν γενικούς απρόσωπους και αφηρημένους κανόνες δικαίου, με τους οποίους αναγνωρίζονται δικαιώματα ή επιβάλλονται υποχρεώσεις ή ρυθμίζονται καταστάσεις απροσώπους. Λόγω, λοιπόν, αυτού του χαρακτηριστικού το οποίο έχουν, να θέτουν, δηλαδή, απρόσωπους κανόνες δικαίου, οι Κανονιστικές Πράξεις αποκαλούνται και ουσιαστικοί νόμοι, διακρινόμενοι από τους τυπικούς νόμους που ψηφίζονται από τη Βουλή, κατά την οριζόμενη στο Σύνταγμα νομοθετική διαδικασία.

Αν, λοιπόν, θυμηθούμε, ότι επί δύο χρόνια, κατά τη διάρκεια της πανδημίας, η χώρα κυβερνήθηκε με Πράξεις Νομοθετικού Περιεχομένου, οι οποίες στην ουσία σχεδόν κατήργησαν την ίδια νομοθετική διαδικασία, η οποία συντελείται εντός του Κοινοβουλίου, τότε δεν μπορεί παρά να δημιουργούνται μεγάλα ερωτηματικά για τη δημοκρατικότητα αυτής της ρύθμισης την οποία εισηγείται το παρόν νομοσχέδιο. Αν, λοιπόν, ένα υποθετικό σενάριο, η κυβέρνηση θελήσει να επιδείξει για άλλη μια φορά τον απολυταρχικό της χαρακτήρα και θέλει να επιβάλει σε μία μελλοντική και αβέβαιη κρίση και εισηγηθεί η εν λόγω Αρχή, για παράδειγμα, διαμέσου της Εθνικής Αρχής, την υποχρεωτική επιβολή της ψηφιακής ταυτότητας στο διαδίκτυο, δήθεν για λόγους προστασίας και την επιβάλλει με μία τέτοια πράξη, τότε θα μιλάμε για μία πραγματικότητα πολύ σκληρή, πέρα από τα όρια της Δημοκρατίας και του σεβασμού της μοναδικότητας και της ελευθερίας του προσώπου.

Οι εισηγήσεις αυτής της Αρχής, κατά τη κρίση μας, θα πρέπει, για λόγους στοιχειώδους σεβασμού της Δημοκρατίας, να οδηγούν σε νομοσχέδια εντός της Ελληνικής Βουλής, ώστε να κρίνεται και η αναγκαιότητά τους, αλλά φυσικά και η συμφωνία τους ή όχι με το Σύνταγμα. Προφανώς, θεωρούμε, ότι δεν θα έπρεπε σε καμία των περιπτώσεων να γίνεται κάτι τέτοιο με Πράξη Νομοθετικού Περιεχομένου, το οποίο βέβαια δεν αποκλείεται πουθενά στο παρόν νομοσχέδιο.

Στο ίδιο άρθρο, στο άρθρο 4 παράγραφος 4, αναφέρεται, ότι από τον έλεγχο της Αρχής εξαιρείται ένας πολύ σημαντικός τομέας, στον οποίο, κατά τη κρίση μας, θα έπρεπε να υπάρχει και εκεί έλεγχος. Συγκεκριμένα, αναφέρεται, ότι από τις αρμοδιότητες της Αρχής, εξαιρούνται τα συστήματα τεχνολογιών πληροφορικής και επικοινωνιών και δίκτυα τα οποία διέπονται από εθνικούς ή ενωσιακούς κανόνες για τη προστασία διαβαθμισμένων πληροφοριών. Για ποιο λόγο άραγε εξαιρούνται έτσι αυθαίρετα αυτοί οι φορείς; Θα έπρεπε κανονικά να υπάγονται στον έλεγχο της Αρχής, όπως λογικά θα περίμενε κάποιος, διότι ειδικά στη σημερινή εποχή, η χρήση των συστημάτων τεχνολογιών πληροφορικής επικοινωνιών και δικτύων παρουσιάζει τόσο γενικευμένη χρήση, ώστε ειδικά εκεί εντοπίζονται αυξημένοι κίνδυνοι και κακόβουλες ή μη επιθέσεις ή βλάβες και άρα, θα έπρεπε να υπάγονται στον έλεγχο της Αρχής και να μην εξαιρούνται όλως περιέργως.

Στο άρθρο 5, μας προκαλούνται πολλά ερωτηματικά και απορίες. Συγκεκριμένα, ορίζει ότι η Αρχή διοικείται από τον Διοικητή και τους Υποδιοικητές. Δηλαδή η Αρχή θα έχει μόνο τον Διοικητή και δύο Υποδιοικητές οι οποίοι θα ασκούν απόλυτη εξουσία χωρίς να υφίσταται κάποιο άλλο συλλογικό όργανο στο οποίο να λογοδοτούν για την ποιότητα της εκτέλεση των καθηκόντων ή έστω να υποβάλουν κάποια έκθεση πεπραγμένων. Αυτό το γεγονός κατά την κρίση μας προκαλεί συγκεντρωτισμό και μπορεί να οδηγήσει σε κατάχρηση εξουσίας ακριβώς διότι δεν υφίσταται κάποιο θεσμικό αντίβαρο στη διοίκηση της Αρχής. Ο μόνος εποπτεύων την Αρχή θα είναι Υπουργός ο οποίος όμως συγχρόνως θα είναι και εκείνος όποιος εισηγείται στο Υπουργικό Συμβούλιο τον διορισμό του Διοικητή της Αρχής.

Ειδικότερα, μάλιστα, όπως προαναφέραμε ως προς τη διαδικασία επιλογής του Διοικητή αλλά και των Υποδιοικητών όπως προκύπτει από το σχετικό άρθρο δημιουργούνται επίσης πολλά ερωτηματικά ακόμη. Ο Διοικητής επιλέγεται και διορίζεται με πράξη του Υπουργικού Συμβουλίου η οποία εκδίδεται μετά από εισήγηση του Υπουργείου Ψηφιακής Διακυβέρνησης. Δηλαδή εδώ είναι ξεκάθαρη η κυβερνητική παρέμβαση, ώστε να προωθούνται όχι οι καλύτεροι αλλά οι ημέτεροι.

Θα έπρεπε κατά την κρίση μας ο Διοικητής να ορίζεται με διαφανείς και αδιάβλητες διαδικασίες μέσω διαγωνισμού ή κάποιας επιτροπής αφού προφανώς προηγουμένως είχαν κατατεθεί αρκετές υποψηφιότητες και να μην υπάρχει καθόλου εισήγηση του αρμόδιου Υπουργού Ψηφιακής Διακυβέρνησης. Είναι ίσως περισσότερο από αυτονόητο ότι οι θέσεις αυτές δεν θα πρέπει σε καμία των περιπτώσεων να είναι αποτέλεσμα κριτηρίου κομματικής πεποίθησης αλλά ο διορισμός στις θέσεις αυτές να είναι αντικειμενικός και αδιάβλητος και να βασίζεται ξεκάθαρα στην κατοχή ειδικών τεχνικών γνώσεων και ικανοτήτων εκ μέρους των εκάστοτε υποψηφίων. Είναι ολοφάνερο ότι δεν μπορεί να εξασφαλιστεί η αμεροληψία ως προς την επιλογή του Διοικητή.

Και είναι και εξαιρετικά αντιφατικό και προκλητικό το γεγονός ότι θα πρέπει να εφαρμοστεί μια συγκεκριμένη διαδικασία επιλογής και διορισμού, σύμφωνα και με τα όσα ορίζει ο πρόσφατα ψηφιθής από την κυβέρνηση ν. 5062/2023 για την επιλογή διοικήσεων των φορέων του δημοσίου. Εντελώς, λοιπόν, αντιδημοκρατικά η συγκεκριμένη διαδικασία εξαιρείται στην περίπτωση του υπό εξέταση νόμου ενώ δεν θα έπρεπε. Η κυβέρνηση με αυτό τον τρόπο αυτό αναιρείται πολιτικά και νομοθετικά γιατί δεν εφαρμόζει νόμο τον οποίο η ίδια ψήφισε πριν από λίγο καιρό προφανώς για δικές της σκοπιμότητες.

Τελειώνω, κύριε Πρόεδρε. Αν, λοιπόν, στα παραπάνω σημεία προσθέσουμε και ζητήματα τα οποία άπτονται των εξαιρετικά χαμηλών μισθολογικών απολαβών οι οποίες προβλέπονται για όσους στελεχώσουν την αρμόδια Αρχή, της αριθμητικά και ποιοτικά προβληματικής στελέχωσης, όπως αναφέρθηκε στην προηγούμενη συνεδρίαση από τους θεσμούς, της έλλειψης προσδιορισμού της σχέσης της Αρχής με τη Δίωξη Ηλεκτρονικού Εγκλήματος, με την Αρχή Προστασίας Προσωπικών Δεδομένων αλλά και με άλλες Αρχές, όπως τονίστηκε πολύ εύστοχα από τον κ. Ράμμο και με τον φόβο να υπάρχει επικάλυψη αρμοδιοτήτων και άρα και σιγήσει, τότε είναι ξεκάθαρο ότι το παρόν νομοσχέδιο πάσχει και από νομοτεχνικής απόψεως, εκτός των άλλων πέρα από τους ιδεολογικούς λόγους για τους οποίους διαφωνούμε.

Έτσι, λοιπόν, η “NIKH” για άλλη μια φορά λέει ξεκάθαρα ότι θα καταψηφίσει το παρόν νομοσχέδιο.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):**  Κύριοι συνάδελφοι, η Κυβέρνηση συνεχίζει να επιφυλάσσει στον εαυτό της τον ρόλο του ελεγκτή και του ελεγχόμενου. Πραγματικά εντυπωσιάστηκα όταν διάβασα στα μέσα ότι στο Συνέδριο Φόρουμ 2024 που διοργάνωσε η J&P Morgan στη Νέα Υόρκη παρέστη ο πρωθυπουργός και εκεί τονίστηκε ότι αναγνωρίζεται το έργο που προσφέρει το Ελληνικό Κτηματολόγιο. Αλήθεια. Το Ελληνικό Κτηματολόγιο προσφέρει έργο. Για να δούμε, λοιπόν, ποιο είναι αυτό το έργο ως μια υποδιαίρεση όλων των ψηφιακών λειτουργιών που έχετε αναλάβει.

Στο άρθρο 1 του εν λόγω νομοσχεδίου, στον σκοπό στην παράγραφο (β) μας λέτε ότι «η διατήρηση και ενίσχυση της εμπιστοσύνης των πολιτών στις ψηφιακές υπηρεσίες μέσω του καθορισμού ενός διαφανούς πλαισίου ρόλων, ευθυνών και λογοδοσίας για την εμπιστευτικότητα, διαθεσιμότητα και ακεραιότητα των δεδομένων κρίσιμων ψηφιακών συστημάτων» είναι σκοπός του παρόντος μέρους του εν λόγω νομοσχεδίου.

Πάμε να δούμε, λοιπόν, ότι μεταξύ αυτών των ψηφιακών υπηρεσιών, είναι και ο λεγόμενος διαφημισμένος ψηφιακός φάκελος μεταβίβασης ακινήτου. Γι’ αυτό το έργο, που είναι ένα υποέργο πρακτικά της Κοινωνίας της Πληροφορίας, συνέβη ένας διαγωνισμός και ανέλαβε ένας ανάδοχος την ολοκλήρωση μιας πλατφόρμας, προκειμένου να μεταβιβάζονται ηλεκτρονικά και ψηφιακά τα ακίνητα- συναλλαγές, δικαιοπραξίες, αγοραπωλησίες- εκεί που υπάρχει και λειτουργεί το Ελληνικό Κτηματολόγιο περαιωμένα, ακόμη κι αν είναι στο στάδιο των αρχικών εγγραφών. Η αποσφράγιση προσφορών για αυτόν τον ανάδοχο έγινε 8/12, διακινείτε πάρα πολλά εκατομμύρια, σας έχω καλέσει στο πλαίσιο κοινοβουλευτικού ελέγχου να μου απαντήσετε, ποιος είναι ο ανάδοχος αυτός. Ο ανάδοχος αυτός βρίσκεται σε μία λειτουργία, η οποία μπορεί να δεχθεί κυβερνοεπίθεση, ναι ή όχι; Ποιος θα είναι υπόλογος, λοιπόν, για τα προσωπικά ατομικά δεδομένα, για τις πληροφορίες που διαχέονται μέσα σε αυτή την πλατφόρμα, ποιος θα είναι υπεύθυνος ακόμα για τα εκατομμύρια των συναλλαγών που οι ξένοι επενδυτές θέλουν να πιστεύουν, ότι αναγνωρίζοντας το έργο του Κτηματολογίου, τα επενδύουν σε μία σωστή βάση ελληνικής πραγματικότητας που είναι τελείως εικονική και δεν είναι αυτό που πραγματικά συμβαίνει, όταν δεν κοινοποιείτε καν το όνομα του αναδόχου, τον οποίο κρύβετε πίσω από την επωνυμία του Υπουργείου σας και καλύπτετε.

Για τις ρήτρες ακεραιότητας των αναδόχων μέσα από την κοινωνία της πληροφορίας, μπορείτε να μας δώσετε, με έναν καθαρό λόγο, αν έχουν τηρηθεί; Οι ανάδοχοι, οι οποίοι διαχειρίζονται όλα αυτά τα εκατομμύρια στο πλαίσιο της ανάληψης ευθύνης ψηφιακών λειτουργιών με πλατφόρμες, δηλώνουν ότι δεσμεύονται ότι δεν ενεργούν αθέμιτα, παράνομα, καταχρηστικά, ότι εξακολουθούν να ενεργούν κατά τρόπο όπως προβλέπει η σύμβαση και ότι δεν διαθέτουν εσωτερική πληροφόρηση. Θέλετε να μας πείτε, αν αυτή η ρήτρα ακεραιότητας, τουλάχιστον μία από τις πάρα πολλές ρήτρες που έχει η κοινωνία της πληροφορίας, ότι τηρείται στη δική σας περίπτωση, που συμβαίνει μεταξύ σας, ελεγκτές και ελεγχόμενοι να είστε μια οικογένεια; Δεν θα αναφερθώ σε ονόματα, αλλά ξέρετε πολύ καλά, ότι ο πρόεδρος του φορέα είναι ο ίδιος άνθρωπος που ήταν πριν διευθυντής του Γραφείου σας και ήδη στο δικό σας Γραφείο βρίσκεται συγγενικό πρόσωπο του προέδρου του φορέα του Ελληνικού Κτηματολογίου. Και οι δύο αυτοί άνθρωποι διατηρούν ατομικές επιχειρήσεις πληροφορικής, θέλετε να μας πείτε, αν οι ρήτρες ακεραιότητας τηρούνται στα έργα των αναδόχων, θέλετε να μας πείτε ποιος είναι ο ανάδοχος 8/12/2023 που διαχειρίζεται τον ψηφιακό φάκελο ακινήτου, τον πολυδιαφημισμένο σας;

Πάμε στην ψηφιοποίηση των αρχείων των υποθηκοφυλακείων. Μας λέτε ότι έχουμε ψηφιοποίηση στη Νέα Σμύρνη, στη Σαλαμίνα. Η ψηφιοποίηση δεν σημαίνει απλά σάρωση αρχείων, τα οποία θέτετε σε έναν τεράστιο κίνδυνο που αφορά την ασφάλεια των συναλλαγών και την ασφάλεια των ίδιων των πολιτών, γιατί το ζήτημα του Κτηματολογίου είναι υπαρξιακό, το ζήτημα του ακινήτου συνδέεται με την περιουσία του Έλληνα πολίτη, με το δικαίωμα του στην ιδιοκτησία και δεν μπορείτε να το θέτετε σε κίνδυνο με την απώλεια εγγράφων που θα συμβεί, όταν οι ράχες των τόμων των υποθηκοφυλακείων θα κόπτονται για να διασφαλίσετε την ταχύτητα, τα φθηνότερα μηχανήματα τα οποία θα είναι σε θέση να σαρώνουν πιο γρήγορα και πιο αποτελεσματικά για εσάς, αλλά στο επίπεδο του ότι θέλετε να προλάβετε τον χρόνο μέχρι το τέλος του 2025, για να δικαιολογήσετε τουλάχιστον 700 εκατομμύρια και περισσότερα από το Ταμείο Ανάκαμψης, τα χρήματα των Ευρωπαίων πολιτών, αλλά και των Ελλήνων πολιτών, μέσω του προγράμματος του σχεδίου ανασυγκρότησης της χώρας με το «ΕΛΛΑΔΑ 2.0.».

Ναι μας αφορά όλους. Οι ποιοτικοί έλεγχοι σε δείγματα των παραδοτέων, η σύνταξη τεχνικών εκθέσεων, πουθενά δεν αναφέρετε πού βρίσκονται σε ποιο σημείο, οι καταστροφές των πρωτοτύπων που θα προκύψουν- αναμφίβολα θα προκύψουν μέσα από την τομή που θα κάνετε- η διανοητική επεξεργασία των ψηφιακών δεδομένων. Όταν σαρώνετε τα έγγραφα θα πρέπει να υπάρχει ένα εξειδικευμένο πληροφοριακό σύστημα. Σε αυτό θα πρέπει να διοχετεύετε όλες τις πραγματολογικές πληροφορίες που αφορούν το συγκεκριμένο αρχείο, τότε μόνο θα τυγχάνει επεξεργασίας από τους συμβολαιογράφους, τους δικηγόρους και από όποιον άλλον.

Γι’ αυτό μιλάμε για ψηφιοποίηση. Τι αντιλαμβάνονται οι ξένοι επενδυτές όταν μιλάτε εσείς για ψηφιοποίηση; Δεν αντιλαμβάνονται σίγουρα τη σάρωση. Θέλετε να μας πείτε λοιπόν πώς αυτό θα συμβεί;

Θα προχωρήσω περαιτέρω σε κάποια σχόλια σε σχέση με το συγκεκριμένο νομοσχέδιο, που είναι γενικότερα και αν προλάβω, ενδεχομένως παρότι βλέπω ότι ο χρόνος μου είναι λίγος, θα συνεχίσω και στα άρθρα, διαφορετικά θα επεκταθώ στα άρθρα στην Ολομέλεια. Για την υλοποίηση λοιπόν των σκοπών του νόμου απαιτείται ένα οργανωμένο σύστημα διακυβέρνησης, κατάλληλη στελέχωση της αρχής και επαρκής θεσμική κατοχύρωση της, πρόβλεψη οικονομικών κινήτρων, εξασφάλιση κατάλληλης κτιριακής υποδομής και εξοπλισμού, άμεση διάθεση χρηματοδοτικών πόρων και τεχνική βοήθεια. Αν δεν επιθυμούμε και επιδιώκουμε απλώς πρόκληση εντυπώσεων επικοινωνιακού τύπου.

Προβλέπονται ελεγκτικές αρμοδιότητες της αρχής, απουσιάζουν όμως διατάξεις καθορισμού της ελεγκτικής διαδικασίας. Ο καθορισμός της διαδικασίας με κατ’ εξουσιοδότηση πράξη δεν μπορεί να αποτελέσει ισχυρό έρεισμα για τις πράξεις εντολής των ελέγχων και επιβολής προστίμων. Επιπλέον, πρέπει να περιέχονται σαφείς εγγυήσεις για την απρόσκοπτη άσκηση τέτοιων καθηκόντων, παροχή νομικής κάλυψης κατά την άσκηση ελεγκτικών καθηκόντων, καθώς και ανάλογα οικονομικά κίνητρα.

Το προσωπικό πρέπει να είναι απόλυτα εξειδικευμένο και πολύ καλά αμειβόμενο. Η κυβερνοασφάλεια είναι κλάδος της πληροφορικής, σας ενδιαφέρει και εσάς και εμάς και μόνο οι επαγγελματίες του χώρου μπορούν να εκπληρώνουν στο ακέραιο την αποστολή της νέας αυτής υπηρεσίας.

Θα σταματήσω εδώ γιατί δεν θέλω να καταχραστώ τον χρόνο. Στην δεύτερη ανάγνωση και ενδεχομένως στην Ολομέλεια θα ολοκληρώσω τις σκέψεις που αφορούν ένα σύστημα κυβερνοασφάλειας, το οποίο σαφώς και το έχουμε ανάγκη, αλλά θέλουμε να λειτουργήσει σε ένα κράτος δικαίου, χωρίς να ευτελίζονται οι θεσμοί και χωρίς η δημοκρατία να διακυβεύεται. Σας ευχαριστώ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Μια απάντηση οφειλόμενη στα συκοφαντικά και ανήθικα, τα οποία ανέφερε η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Δεν σας επιτρέπω να λέτε «ανήθικα».

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ανήθικα απολύτως. Αφήνετε και πάλι μια αιχμή…

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Είναι ανήθικο να σας ζητώ διαφάνεια και λογοδοσία;

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Σας παρακαλώ μη διακόπτετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Είναι ανήθικο να μας κατηγορείτε για πράγματα που δεν έχουμε κάνει…

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Σας παρακαλώ πολύ, ανακαλέστε τις ύβρεις.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Είναι ανήθικο να μας κατηγορείτε για πράγματα που δεν έχουμε κάνει, κάτι το οποίο κάνετε επανειλημμένως και εμμονικά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Υπάρχουν εδώ όλα τα στοιχεία, τα οποία αποδεικνύουν ακριβώς αυτό…

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Θα επανέλθετε στην τέταρτη συνεδρίαση.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Το αντίθετο αποδεικνύουν. Τα στοιχεία τι λένε κυρία Καραγεωργοπούλου, μιας και με ρωτήσατε;

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Υπάρχουν διακηρύξεις, υπάρχει η «Διαύγεια»…

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Σας παρακαλώ, μη διακόπτετε τον Υπουργό. Δεν σας διέκοψε εκείνος. Μη διακόπτετε παρακαλώ.

Ελάτε, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Λοιπόν, μιας και έχετε τόση εμμονή για το συγκεκριμένο έργο, δεν ξέρω ίσως να ενδιαφέρεστε για κάποιον από τους αναδόχους, να σε ενημερώσω ότι είναι σε διαδικασία εκδίκασης στην Ενιαία Αρχή Δημοσίων Συμβάσεων, που είναι ανεξάρτητη αρχή και δεν ανήκει στο Υπουργείο μας. Άρα δεν ισχύει ότι είμαστε ελεγκτές και ελεγχόμενοι. Θα το πάρετε πίσω λοιπόν. Είναι ανήθικο και συκοφαντικό αυτό που κάνετε. Εντάξει; Δεν υπάρχει ανάδοχος λοιπόν για το έργο της Κοινωνίας της Πληροφορίας, στο οποίο αναφέρεστε ξανά και ξανά. Είναι σε διαδικασία εκδίκασης προσφυγών από την Ενιαία Αρχή Δημοσίων Συμβάσεων, που είναι ανεξάρτητη αρχή. Όταν θα πάρει απόφαση η ανεξάρτητη αρχή, μετά υπάρχουν άλλες διαδικασίες για την κατακύρωση.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** (ομιλεί εκτός μικροφώνου)

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Σας παρακαλώ, μη διακόπτετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κυρία Καραγεωργοπούλου, δεν έχετε ιδέα για τι πράγμα μιλάτε. Ο Ψηφιακός Φάκελος Μεταβίβασης Ακινήτων έχει νομοθετηθεί κατ’ αρχάς από το 2021, λειτουργεί πιλοτικά εδώ και πάνω από ένα χρόνο στο «gov.gr». Και τι ήταν; Ήταν μια εφαρμογή έργο του Υπουργείου Ψηφιακής Διακυβέρνησης, το οποίο επέτρεπε στους συμβολαιογράφους, στους συναδέλφους σας, στους οποίους έχει παρουσιαστεί ξανά και ξανά, να συγκεντρώνουν και να δίνουν τα δικαιολογητικά. Τι έκανε το Κτηματολόγιο; Έφτιαξε διαλειτουργικότητες. Ξέρετε τι είναι οι διαλειτουργικότητες; Είναι υπηρεσίες, οι οποίες επιτρέπουν αυτά τα έγγραφα, τα οποία έχουν κατατεθεί μία φορά ψηφιακά προς το Ελληνικό Κράτος, να διακινούνται με ασφάλεια, με ψηφιακό τρόπο, ώστε να μην χρειάζεται ο πολίτης και ο επαγγελματίας να γυρνάει με χαρτιά από δω και από κει και να ταλαιπωρείται σε ουρές. Αυτό έχει γίνει. Αλλά δεν το καταλαβαίνετε. Εσείς συκοφαντείτε ξανά και ξανά.

Για το έργο ψηφιοποίησης των αρχείων. Προφανώς και η ψηφιοποίηση αφορά και την εισαγωγή δεδομένων, είναι σε στάδια το έργο. Πρώτα είναι η σάρωση των αρχείων. Χωρίς σάρωση δεν μπορεί να έχεις εξαγωγή δεδομένων. Ακολουθεί η οργάνωση, η τεκμηρίωση και ακολουθεί μετά ,σε τρίτο στάδιο, η εισαγωγή δεδομένων. Αυτό είναι το έργο το οποίο προβλέπεται από το Ταμείο Ανάκαμψης, όχι από τα λεφτά των φορολογουμένων, όπως είπε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): …**προσφυγής είναι για τη μεταφορά αρχείων των υποθηκοφυλακείων, δεν είναι ο ανάδοχος.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Για άλλο πράγμα σας μιλάω. Είναι δύο θέματα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Εσείς λέτε άλλα από αυτά που έχω πει.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Το έργο στο οποίο αναφέρεστε, κυρία Καραγεωργοπούλου και μην το επαναλάβετε γιατί είναι εσωκομματικό αυτό που κάνετε. Το έργο «Κοινωνία της πληροφορίας» για το οποίο πήγατε και είπατε ψέματα στη γενική συνέλευση των συμβολαιογράφων και παραπληροφορήσατε και τρομοκρατήσατε συναδέλφους σας. Εσείς προσωπικά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Εσωκομματικό είναι αυτό που λέτε εσείς. Εσείς παραποιείτε την αλήθεια.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Εσείς το κάνατε.

Είναι, σας ξαναλέω, στο στάδιο εκδίκασης προσφυγών, στην Ενιαία Αρχή Δημοσίων Συμβάσεων που είναι ανεξάρτητη αρχή και δεν ανήκει στο Υπουργείο Ψηφιακής Διακυβέρνησης. Καταλάβατε;

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Κύριε Yπουργέ, μην κάνετε διάλογο. **ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Tι διάλογο να κάνω με ανθρώπους που δεν καταλαβαίνουν;

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Απαντάτε βέβαια.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):**Κύριε Πρόεδρε,

δεν επιτρέπονται εδώ μέσα οι συκοφαντίες. Είναι η πολλαπλή φορά που έτσι, υπό το πρίσμα, υπό το πέπλο της ασυλίας σας συκοφαντείτε, όποιον θέλετε, απλά και μόνο για να «ρίξετε λάσπη». Είναι ντροπή αυτό που κάνετε.

Λοιπόν, πάμε και στα δικά σας τα επαγγελματικά.

Μας λέτε για τα πρωτότυπα αρχεία. Όπως θα έπρεπε, θα οφείλατε να γνωρίζετε, σαν συμβολαιογράφος, εξ επαγγέλματος. Το πρωτότυπο είναι στο γραφείο του συμβολαιογράφου. Τα συμβόλαια τα οποία φιλοξενούνται εδώ και δεκαετίες στα υποθηκοφυλακεία της χώρας είναι αντίγραφα συμβολαίων, δεν είναι τα πρωτότυπα. Αυτά, λοιπόν, ψηφιοποιούνται, πρώτα σαρώνονται και μετά εισάγονται δεδομένα. Απάντησα στον κύριο Καραμέρο, ο οποίος με κατηγόρησε και αυτός ότι κάνουμε, λέει, χάρη στους αναδόχους. Όχι, κύριε Καραμέρο, δεν κάνουμε χάρη στους αναδόχους. Τους πιέζουμε γιατί αυτούς θα τους συνέφερε να πάνε να κάνουν ψηφιοποιήσεις σε δημόσια κτίρια τα οποία πληρώνει το Ελληνικό Δημόσιο και ο Έλληνας φορολογούμενος, το ρεύμα, πληρώνει τα λειτουργικά έξοδα και δεν έχει χώρο να ψηφιοποιήσουν. Αυτοί θέλουν να τα ψηφιοποιήσουν εκεί μέσα.

Εμείς τους λέμε, λοιπόν, για μεγαλύτερη ταχύτητα «Θέλουμε με δικά σας έξοδα και μεταφορικά και φιλοξενίας και λειτουργικά, ρεύμα, νερό και λοιπά, να τα πάτε σε εγκαταστάσεις, όπου μπορούν να προχωρήσει η ψηφιοποίηση γρήγορα, με δικά σας έξοδα.».

Άρα, λοιπόν, εμείς πιέζουμε αυτούς και όχι αυτοί εμάς και αυτό που αναφέρατε εσείς είναι συκοφαντικό, λοιπόν, και θέλω να το πάρετε πίσω. Όπως και για το ζήτημα της της Ράχης, το οποίο αναφέρατε και εσείς και η κυρία Κανελλοπούλου. Ενημερώνω ξανά, όποιος έχει πάει να μελετήσει έναν τόμο μεταγραφών και βλέπει ότι στα μέσα αυτού του τόμου δεν μπορεί να δει την άκρη της σελίδας. Αντιλαμβάνεται ο καθένας που έχει κάνει αυτή τη διαδικασία τι εννοώ. Ούτε με φυσικό έλεγχο, ούτε με σάρωση. Πρέπει, με κάποιον τρόπο να απεικονιστεί το σύνολο της πληροφορίας και να ψηφιοποιηθεί, γιατί αυτό λέει η σύμβαση. Πρέπει να ψηφιοποιηθεί το σύνολο της πληροφορίας.

Άρα, λοιπόν, κανένα απολύτως χατίρι δεν κάνουμε στους αναδόχους. Θα αναλάβουν με πίεσή μας περισσότερα έξοδα από αυτά τα οποία προβλέπει η σύμβασή τους.

Και στον κ. Ιλχάν, ο οποίος ανέφερε και τον Πρόεδρο της ΑΔΑΕ, ως «κύριο Ρέμο», αρκετές φορές, θα ήθελα στα πρακτικά, αν γίνεται να διορθωθεί αυτό, κύριε Πρόεδρε.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Κύριε Κυρανάκη, ή είστε σε σύγχυση ή ασκείτε λεκτική βία; Αποφασίστε τι από τα δύο και ηρεμήστε, σας το λέω εκπροσωπώντας και τους συναδέλφους.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):**Μια χαρά είμαι.

Μην είστε τόσο ευαίσθητος, κύριε Καραμέρο, στις απαντήσεις. Οι απαντήσεις μου δεν είναι λεκτική βία.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Ανησυχώ γιατί για δύο άρθρα «θολώνετε» όλη τη συζήτηση για το νομοσχέδιο που η βάση του είναι η κυβερνοασφάλεια.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Προπαντός, τα ερωτήματα σας για τις αρμοδιότητές μου.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Δεν εννοείτε να το κατανοήσετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Προπαντός, τα ερωτήματα σας για θέματα αρμοδιοτήτων μου.

Αν δεν απαντούσα θα μου λέγατε ότι κάτι κρύβουμε. Όπως κάνετε συνήθως. Απαντώ στα ερωτήματα και τις κατηγορίες τις αβάσιμες, τις οποίες θέτετε.

Για τα θέματα αρμοδιοτήτων του θα απαντήσει ο κ. Παπαστεργίου για την κυβερνοασφάλεια. Εγώ τον εκπροσώπησα ‘χθες και όπως είπα και στον κ. Ιλχάν, στην αρχή της τοποθέτησής μου που με κατηγόρησε ότι δεν απάντησα για την κυβερνοασφάλεια για τα θέματα αυτά. Απαντά ο αρμόδιος υπουργός, ο οποίος τοποθετήθηκε στην αρχή της συνεδρίασης και θα απαντήσει και στη δεύτερη ανάγνωση και στην Ολομέλεια προφανώς.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Ολοκληρώθηκε η συνεδρίαση επί της κατ’ άρθρον συζήτησης του νομοσχεδίου με θέμα «Εθνική Αρχή Κυβερνοασφάλειας και λοιπές διατάξεις».

Υπενθυμίζω ότι η 4η συνεδρίαση θα είναι την προσεχή Τρίτη και ώρα 11.00’.

Λύεται η συνεδρίαση.

Ευχαριστώ πολύ, καληνύχτα σας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Δερμεντζόπουλος Χρήστος, Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κατσαφάδος Κωνσταντίνος, Κοτρωνιάς Γεώργιος, Κούβελας Δημήτριος, Κωτσός Γεώργιος, Λαμπρόπουλος Ιωάννης, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Ακρίτα Έλενα, Καραμέρος Γεώργιος, Κοντοτόλη Μαρίνα, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Αχμέτ Ιλχάν, Λιακούλη Ευαγγελία, Χήτας Κωνσταντίνος, Ηλιόπουλος Αθανάσιος (Νάσος), Κόντης Ιωάννης, Αποστολάκης Γεώργιος, Ρούντας Γεώργιος και Καραγεωργοπούλου Ελένη.

Τέλος και περί ώρα 18.25΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

**ΧΑΡΑΛΑΜΠΟΣ ΑΘΑΝΑΣΙΟΥ**